PUNCA LAMBAT DATANG BULAN TIDAK SEMESTINYA HAMIL

Gangguan haid berlaku oleh kerana berbagai-bagai punca seperti tekanan jiwa dan emosi, keadaan hormon yang tidak seimbang, kehamilan, penyusuan bayi, kegunaan hormon, penyakit dalam kelenjar pituitary atau ovary atau ketumbuhan seperti barah dalam rahim atau pangkal rahim.

Jenis-Jenis Gangguan Haid

Berbagai jenis gangguan pada pusingan haid.
Berapa banyaknya darah haid yang keluar.
Jangka waktu haid yang berpanjangan.
Pendarahan di luar waktu haid, seperti selepas persetubuhan.
Kesakitan sebelum, semasa atau selepas haid.
Kelewatan datang haid.
Putus haid.

Kenapakah Kelewatan Haid Berlaku Di Kalangan Wanita?

Biasanya seseorang gadis akan mengalami haid pada umur 12 tahun sehingga usia gadis itu 16 tahun. Di dalam jankamasa ini ia masih dianggap normal. Jika usianya 16 tahun dan masih belum datang haid, ia perlu mendapat perhatian daripada doktor.  Kegagalan turun haid ini mungkin berpunca daripada fungsi ovari atau kilang pituitary yang tidak normal. Kelewatan akil baligh mungkin disebabkan oleh kecacatan pada faraj atau perkakas peranakan sejak lahir.  Kadang-kala berlaku di mana selaput dara menutupi keseluruhan lubang faraj (imperforate hymen). Dalam kaedaan ini gadis tersebut mungkin mengalami sakit perut setiap bulan tetapi haid tidak keluar. Faktor lain yang boleh mempengaruhi keadaan ini ialah taraf kesihatan yang kurang baik dan masalah tekanan jiwa dan emosi yang teruk.

Apakah Yang Boleh Dilakukan Untuk Mengatasi Masalah?

Langkah pertama ialah mengenalpasti punca kelewatan haid. Tanda-tanda seperti pertumbuhan buah dada, dan rambut di kemaluan dan ketiak menunjukan tanda pengeluaran oestrogen.
Pemeriksaan tubuh dan perkakas peranakan adalah penting untuk mengesan kecacatan semula jadi, ujian ultrasound pada perut untuk mengesan ada atau tidak rahim dan ovari. Ujian darah untuk menyukat paras hormon adalah penting untuk mengenal pasti punca masalah.
Rawatan bergantung kepada punca masalah. Pembedahan kecil perlu dilakukan untuk membuka selaput dara jika ia tertutup. Jika faraj tidak wujud, pembedahan untuk membentuk ‘artificial vagina’ dilakukan. Rawatan hormon diberikan jika puncanya ialah kecacatan pada kilang pituitary atau ovary.

Haid Tidak Teratur!
Pusingan haid yang tidak teratur, ialah pusingan yang kurang daripada 25 hari atau lebih daripada 35 hari. Ini dianggap tidak teratur, ada setengah wanita haidnya datang dua atau tiga bulan sekali. Keadaan ini sering berlaku di kalangan anak anak gadis yang baru masuk ke alam remaja atau wanita yang hampir putus haid. Keadaan ini bukanlah satu penyakit tetapi hanya disebabkan oleh gangguan hormon. Wanita yang mengalami masalah ini adalah kurang subur kerana ia kurang mengeluarkan benih.

Punca Terjadinya Gangguan Haid.

Kegemukkan (obesity) merupakan punca penting yang menyebabkan pusingan haid menjadi terlambat atau jaraknya yang berpanjangan , mungkin jarak 6 – 9 bulan atau lebih di antara satu sama lain. Keadaan ini sering dikaitkan dengan ketidaksuburan.
Ada di kalangan mereka yang tumbuh rambut pada kaki atau misai. Apabila dilakukan vaginal ultrasound kedua ovari mereka didapati bengkak dan tidak menetas ke dalam rahim(Polycystic ovary).

Bagi seseorang yang perjalanan haidnya tetap dan teratur, jika beliau mengalami gangguan pada pusingan haidnya bermakna sesuatu perkara sedang berlaku. Salah satu puncanya ialah kehamilan. Apabila kehamilan terjadi haid dengan tersendirinya akan berhenti.
Wanita yang menyusukan anak juga mendapati perjalanan haidnya terganggu. Ketika penyusuan bayi, hormon susu (Prolactin)meningkat dalam aliran darah ibu. Hormon ini menghalang penetasan telur berlaku dan menghentikan kitaran haid.

Peningkatan paras hormon susu (prolactin) juga boleh disebabkan oleh ketumbuhan dalam kelenjar pituitary menyebabkan haid tidak datang atau datang sekali-sekala sahaja. Wanita demikian juga sering kurang subur. Gangguan hormon mungkin juga boleh berpunca dari ketumbuhan dalam kelenjar ovari. Ketegangan rohani atau tekanan jasmani seperti kesedihan oleh sebab kematian ibu bapa atau yang lainnya, boleh juga melambatkan kedatangan haid.

 Sumber: Internet


PENTINGNYA MENJARAK KEHAMILAN DEMI KESIHATAN IBU

Reaksi wanita terhadap keadaan demikian adalah berbeza antara satu sama lain. Ada yang terpaksa menerimanya walaupun di segi mental dan fizikalnya mereka belum bersedia menghadapi proses kehamilan dan kelahiran dalam waktu yang singkat. Merancang kehamilan merupakan antara perkara yang perlu dilakukan bagi memudahkan wanita menjarakkan kehamilan yang seterusnya. Bagi wanita yang melahirkan anak secara normal atau pembedahan mereka dinasihatkan menjarakkan kehamilan yang seterusnya sekurang-kurangnya dua tahun bagi memastikan rahim mengecut dan kembali kepada bentuk asal dan parut rahim menjadi kuat. Ini kerana terdapat bukti-bukti saintifik dari kajian yang menunjukkan kelahiran dalam jarak waktu yang dekat mempunyai banyak risiko ke atas wanita dan bayi baru yang akan dilahirkan. Ini terutamanya kepada wanita yang melalui proses pembedahan.
BERI PELUANG BADAN UNTUK PULIH

Tempoh pemulihan selepas bersalin amat penting bagi seorang ibu demi mengekalkan kesihatan serta kecantikan luaran dan dalaman mereka. Selepas mengandung selama sembilan bulan dan melalui proses melahirkan yang sangat meletihkan memerlukan kestabilan fizikal dan mental yang begitu rapi. Apabila melalui kelahiran yang banyak, usia pula semakin meningkat, dan daya tenaga semakin menurun, mulalah terasa lenguh-lenguh di kawasan sendi serta otot, atau sakit di bahagian pinggang. Memang tidak dinafikan jangka masa berpantang penting untuk menentukan sama ada ibu akan kembali normal seperti sebelumnya atau si ibu akan menderita akibat tekanan emosi seumur hidup.
Banyak darah yang keluar, ditambah lagi dengan urat yang putus ketika proses kelahiran, menghilangkan seri wajah serta kekuatan fizikal si ibu. Tenaga juga dicurahkan berhabis-habisan ketika proses meneran sehingga seluruh tubuh menjadi lesu dan kepenatan. Mengenangkan kepayahan seorang ibu melahirkan satu nyawa ke dunia, maka selayaknya mereka menerima layanan terbaik dan berehat panjang dari kerja berat agar boleh merawat organ dalaman supaya kembali seperti sediakala. Apa kan lagi jika hamil semula selepas kelahiran baru mencecah beberapa bulan usia bayi. Berehatlah sebentar ya dan berbincanglah dengan suami anda!

Justeru itu, penjagaan kesihatan selepas bersalin perlu kerana tanpa penjagaan yang sempurna kaum ibu akan mengalami kesan negatif yang berpanjangan. Ini berikutan perubahan besar berlaku ke atas tubuh wanita bermula dari peringkat awal kehamilan hinggalah ke tahap puncak, iaitu pada saat melahirkan anak. Perubahan struktur tubuh badan serta urat saraf memerlukan proses pemulihan yang rapi dan teliti.

ELAK SAKIT PINGGANG SELEPAS BERSALIN

 Sentiasa Baring Waktu dalam Pantang

Ini petua orang-orang lama. Dikatakan ketika berpantang, ibu haruslah sentiasa berbaring dan elakkan duduk dalam tempoh yang terlalu lama. Kesannya bukan saja sewaktu berpantang tapi selepas itu. Jadi baring dan berehatlah semahunya.

 Kembalikan Berat Asal

Mengandung menyebabkan kenaikan berat badan ibu yang bukan sedikit. Cubalah kembalikan berat badan asal supaya berat lebih stabil dan anda juga lebih yakin. Masalah sakit akan beransur hilang dengan berat yang stabil.

 Elak Kasut Tinggi

Selepas kembali bekerja, elakkan sama sekali memakai kasut bertumit tinggi. Ia akan membuatkan tubuh tidak disokong sepenuhnya oleh kaki. Berikan masa kepada tubuh untuk kembali kepada postur asal, kemudian barulah cuba untuk mengenakan kembali kasut cantik anda.

 Jangan Bongkok Semasa Menyusu

Penyusuan dengan posisi tubuh yang betul adalah langkah mudah mengatasi masalah ini. Elakkan membongkok ketika anda menyusu. Dapatkan sokongan dengan bantal yang dilapik di bawah lengan atau juga mendekatkan bayi kepada kita. Elakkan sama sekali membongkok.

 Rehatkan Badan

Tidur yang tidak mencukupi dek kerana terpaksa berjaga malam menyebabkan masalah sakit belakang bertambah kronik. Jika punya sedikit waktu, berehatlah dan tidurlah secukupnya. Paling penting, luruskan badan ketika tidur.

 Tidur Selesa

Tidurlah dalam keadaan yang lebih selesa dengan penggunaan tilam yang tidak berlekuk. Seboleh-bolehnya gunakan tilam yang tebal sebagai alas atau lapik tempat tidur serta bantal untuk sokongan tambahan.

 Berurut Jika Perlu

Jika terlalu sakit atau lenguh keterlaluan, sebaiknya pergilah berurut sebulan sekali bagi membuang angin dalam badan juga menghilangkan rasa sakit. Urutan adakalanya melegakan disamping tubuh dibelai dan dapat berehat untuk seketika.

 Elak Angkat Barang Berat

Ketika tempoh ini, elakkan sama sekali mengangkat barang yang berat. Juga ketika cuba mengambil barang yang terjatuh, elakkan sekali membongkok secara terus. Ini penting.

Sumber: Internet


PENGORBANAN SEORANG BAPA: JALAN KAKI CARI 2 ORANG ANAK YANG HILANG DIPERCAYAI DIJADIKAN PENGEMIS

Jom sama-sama bantu saudara kita ini. Semoga beliau dapat berjumpa kembali anak-anak kesayangannya yang hilang dan tabah menerima dugaan daripadaNYA. Berat mata memandang, berat lagi bahu yang memikul.
—————————————————————————
Petang tadi dalam jam 5.30 ptg aku singgah solat Asar sekejap di Stesen Petronas Bukit Tinggi, Klang. Selesai je solat ada sorg lelaki bertanya dekat ak sblm dye menunaikan solat.
Lelaki Pasrah: Bang, nak tanya ckit…dari sini ke Shah Alam jauh tak?
Aku: Hmmmm xjauh sgt…dekat je…nk g seksyen brpe?
Lelaki Pasrah: Saya nk pergi Seksyen 18.
Aku: Ooohhh xjauh sgt, ikut KESAS dekat je…abg naik ap nk ke sana?
Lelaki Pasrah: Jln kaki je bang.
Aku: Glurrppppp (konfius jap, betol ke dye ni…ak pn tgk ats bwh org ni mmg nmpk agk sesak n serabut je rupa sbb berpeluh byk)…buat ap bang g sana?
Lelaki Pasrah: Saya nk cari ank sy bang, ank sy hilang dh lama dh….sy dr Banting td…ni br sampi sini…solat jap…pasni nk ke Shah Alam cari ank sy. (Sambil hulur gambar keratan akhbar)
Aku: (lg pelik ak)…cmne bleh hilang bang?
Lelaki Pasrah: Ank sy kne culik bang…dh lme dh diorg ni hilang…ad gmbr sy n ank2 dlm fb n leh google psl ank sy hilang ni…diorg hilang masa g kedai…alhamdulillah sorg dh jumpa ank perempuan sy. Ad org jmp di Perak tgh jd pengemis. Bini sy plak skg dh tak betul, skg ad kt Hospital Cheras. Dye mula2 murung masa ank sy hilang tu…pastu trus jd xbetul.
Aku: Allahuakbar…kesiannya bang…(sungguh besar ujianmu wahai saudara…hilang org tersayang & hilang bini disebabkan sudah tidak waras)…abz tu abg nk ke sana cmne ni?
Lelaki Pasrah: Sy jln kaki je bang (sambil tunjuk gambar2 yg ad)…ni gmbr sy ngn ank kecik skali…sy ad 4 org ank…yg no.3 & last ad ngn sy…termasuk yg br jmp tu 3 org…tggal sorg je lg belum jmp…blkg ni rumah sy…sy dh jual kn dh sbb nk tanggung perbelanjaan…lgpn sy xkeje dh sbb nk cari ank sy.
Aku: Ya Allah…teruknya bang…bersabar yea bang….byk kn berdoa…semoga dlm bln puasa ni abg dpt ketemu semula ank abg lg sorg tu yea…ni sy beri sedikit duit utk abg belanja buat tambang n makan yea.

Lelaki Pasrah: Terima kasih bang.
**ni kisah benar…sy pn br perasan tgk dlm google psl ank2 kpd lelaki pasrah ni hilang. Jagalah ank2 kecil kita sebaik mungkin…jgn biarkan mereka bersendirian…jgn biarkan mereka merayau xtentu hala…lg 1 kalo kte rse kte dh ssh, ad org lg ssh n besar ujiannya.
Lelaki ni cari ank dye dr tahun 2013…dh 4 tahun mencari…sama2 kita bantu dye dgn memantau ank2 yg tgh mengemis di pasar2, kedai2 mkn & sekitar jlnan.
Kredit: FB Nas Cilo
——————————————————————–
Ini kisah beliau yang pernah dipaparkan dalam Harian Metro (Tahun2013)

Bagaikan coretan diari duka, hidup seorang lelaki menjadi tidak keruan sejak 13 Jun lalu  apabila dua anaknya iaitu Nordiana berusia 10 dan Shafiz 8 tahun hilang secara tiba-tiba. Nordiana dan Shafiz dilaporkan hilang selepas mengunjungi sebuah kedai serbaneka bersebelahan hotel penginapan mereka di Jalan Ipoh Kuala Lumpur .Laporan polis telah dibuat di Balai Polis Sentul.
Dalam tempoh itu, Muhammad Shah Abdullah, 35, turut diuji dengan kehilangan isteri tercinta, Normaliza Mustafa, 34 selama hampir dua bulan. Normaliza mengalami tekanan perasaan dan kemurungan akibat kehilangan Nordiana dan Shafiz.
Sejak tarikh itu Muhammad Shah dan tiga orang lagi anak kecilnya hidup merempat di sekitar Kuala Lumpur dalam usaha mencari Nordiana dan Shafiz. Malang datang bertimpa-timpa apabila anak keduanya Shariz hilang dalam operasi mencari Nordiana dan Shafiz di Chow Kit sejak dua bulan yang lalu.
Episod sedih kehidupan juru elektrik itu bermula apabila dia, isteri dan lima anak mereka Nordiana Shafiza, 10; Muhammad Shariz Denial, 9; Muhammad Shafiz Denial, 8; Muhammad Aiman Denial, 2 dan anak bongsunya berusia tujuh bulan, Muhammad Alif Denial berkunjung ke ibu kota dari Johor Bahru kerana urusan menguruskan pertukaran nama bapa pada surat beranak tiga anak pertamanya.
Ini berikutan Nordiana, Shariz dan Shafiz  berbin dan berbintikan Abdullah kerana Muhammad Shah sebelum itu tidak mempunyai kad pengenalan (MyKad) disebabkan dia dibesarkan di rumah anak yatim serta tidak pernah mengenali siapa ibu bapa dan keluarganya. Bagi menyelesaikan masalah itu, dia membawa keluarganya ke ibu kota dan menjangkakan dapat menyelesaikan urusan berkenaan selewat-lewatnya dalam tempoh empat hari.

Sumber : Harian Metro  (2013)


Mama, Usah Malu Mengepam Susu Badan

Umum mengetahui khasiat susu badan ibu. Menyusu juga kini sudah kembali sebagai trend, malah ramai ibu muda pada masa kini tanpa mengeluh tetap akan mencari sudut privasi bagi menyusukan anak walaupun di pusat beli-belah, kedai makan mahupun dalam majlis keramaian. Jika tidak diberi menyusu terus dari payu dara, lambakan jenama dan jenis pam susu badan manual mahupun elektrik menjadikan wanita yang berkerjaya juga mampu memberikan susu badan secara eksklusif kepada bayi mereka.
Menyusukan anak secara eksklusif bermakna bayi disusukan dengan susu ibu sahaja tanpa diberi air masak, susu formula atau makanan tambahan lain selama enam bulan dan meneruskannya sehingga dua tahun. Justeru itu, pemilihan pam susu yang bersesuaian perlu dititikberatkan untuk mengelakkan proses mengeluaran susu tidak terganggu akibat kejutan terutama dari segi sedutan. Pemilihan pam yang bergred hospital amat penting kerana ia lebih selesa digunakan, mengikut sedutan seperti mulut bayi selain tidak menyakitkan.
MENYUSU BAGI IBU BEKERJAYA

Ibu-ibu yang bekerja dicadangkan membuat kaji selidik menerusi Internet, rakan-rakan yang berpengalaman ataupun berjumpa dengan pakar laktasi sebelum membeli gajet tersebut. Sekiranya tersilap memilih kerana mahu yang murah, mungkin pam tersebut tidak bergred hospital sekali gus membantutkan proses pemerahan susu apabila payu dara ibu berasa sakit dan tidak selesa. Pemilihan pam yang betul sangatlah penting kerana ciri-ciri pam yang sepatutnya dipilih adalah sedutan yang menyerupai hisapan mulut bayi. Bagi ibu yang bekerja, lebih mudah sekiranya mereka memilih pam berganda (double-pumping) kerana ia amat menjimatkan masa, iaitu mereka boleh memerah susu pada kedua-dua belah payu dara secara serentak untuk tempoh 20 hingga 30 minit.
KELENGKAPAN PAM

Selain pemilihan pam susu, ibu juga sudah boleh mula mencari produk penyusuan susu ibu di pasaran seperti beg penyejuk, gel ais dan beg yang bersesuaian untuk memudahkan ibu semasa hendak mula bekerja nanti.Susu ibu boleh disimpan dalam peti sejuk dua pintu (pintu atas) selama tiga bulan, peti sejuk satu pintu selama dua minggu dan peti sejuk beku selama enam bulan.
TIP MENGEPAM SUSU
Bagi wanita yang bekerja, memang diakui, pada mulanya pasti ramai yang agak malu untuk melakukan proses mengepam di tempat kerja yang sudah tentu menarik mata nakal rakan lelaki yang memandang.
Sebenarnya mudah sahaja untuk mengepam di pejabat, yang paling penting pemilihan baju serta pakaian dalam yang mudah untuk diselak untuk mencekup corong pam susu dengan mudah.Selain itu, pemilihan pam elektrik yang kurang mengeluarkan bunyi, malah boleh juga ditempatkan motor pam itu di dalam beg khas untuk mengurangkan gegaran dan juga bunyi pam.
KELEBIHAN SUSU BADAN

Bagi ibu yang meninggalkan anak di rumah pengasuh, oleh kerana kebanyakan pengasuh sudah terbiasa memberikan susu formula kepada bayi di bawah jagaan mereka, ia menyebabkan kemungkinan bekalan susu perahan yang disediakan tidak mencukupi selama di rumah pengasuh.Ini kerana ramai yang keliru mengenai kuantiti susu diperlukan oleh bayi yang membesar dari bulan ke bulan. Ia menyebabkan ramai ibu berada dalam dilema sama ada terus memberi anak susu badan apabila si kecil di bawah jagaan pengasuh.Konsep permintaan dan pembekalan perlu difahami ibu supaya mereka tidak tersalah anggap dengan kebolehan badan menghasilkan susu untuk anak-anak.Sebenarnya ramai ibu yang tidak tahu bahawa pengambilan susu perahan oleh bayi dari umur satu bulan hingga 6 bulan adalah sama dan tidak berubah. Ia adalah lebih kurang tiga auns sekali minum dengan empat hingga lima kali dalam tempoh ibu bekerja.Diakui pada awalnya, bayi akan merengek dan memberi isyarat seperti mahu menghisap susu lagi, namun ibu boleh melatih pengasuh untuk mendukung, bermain dan memberi lebih perhatian kepada bayi. Ini kerana kebiasaannya ramai yang beranggapan susu badan harus ditambah untuk bayi seiring dengan peningkatan usia sehingga 6 bulan. Bagaimanapun, pendapat itu mungkin hanya sesuai untuk susu formula sebagaimana yang tercatat pada label pada tin.Keunikan susu ibu adalah khasiatnya mengikut keperluan umur.
Sumber: Kaunselor Laktasi dan Pengarah Urusan Sarakids, Nor Farah Farhan Abdul Fattah


KELEBIHAN BAYI MERANGKAK LEBIH LAMA SEBELUM BERJALAN

Ada sesetengah bayi yang tidak merangkak atau masa merangkaknya agak singkat kerana lebih cenderung untuk berjalan. Ada ibu yang rasa berbangga apabila bayinya tidak sibuk merangkak, kerana baginya bayi terdedah kepada risiko cedera dan tercekik kerana kemungkinan mengutip objek yang ditemui. Hakikatnya merangkak adalah perkembangan yang baik kepada bayi. Aktiviti ini membantu anak anda menguatkan otot-ototnya supaya boleh berjalan dan ia adalah kaedah terawalnya untuk bergerak sendiri. Untuk cara merangkak tipikal, mula-mula dia akan belajar mengimbangkan diri atas tangan dan lututnya. Kemudian dia akan mendapat akal untuk bergerak ke depan dan ke belakang dari postur ini dengan mendorong dirinya dengan menggunakan lutut.

APA KELEBIHAN MERANGKAK UNTUK BAYI?

Menguatkan leher, tangan, sendi dan otot.

Menguatkan otot besar dan kecil dan meningkatkan perkembangan motorik kasar dan halus.

Menunjang koordinasi mata dengan tangan, kekuatan, ketegangan otot, keseimbangan dan kemahiran jari.

Melatih kedua belah otak di mana pergerakan menyilang ketika merangkak dapat merangsang kedua belah otak atau kawasan yang berbeza pada otak. Ia sekaligus membantu mengkoordinasi penggunaan kedua belah mata, telinga, tangan dan kaki secara serentak.

Meningkatkan pengeluaran myelin di otak. Gerakan menyilang ketika merangkak membolehkan kedua belah otak berkongsi, menyimpan dan mengeluarkan semula maklumat penting dengan lebih cepat. Aktiviti merangkak meningkatkan pengeluaranmyelin, bahan yang melapisi sel saraf yang membantu otak menghantar dan menerima mesej lebih cepat dan jelas. Merangkak akan merangsang pula bahagian otak ‘menerima’ dan ‘ekspresif’.

Mengembangkan sambungan rangkaian saraf. Gerakan berulang-ulang saat merangkak merangsang, dan mengembangkan sambungan rangkaian saraf otak sehingga otak lebih berkesan dalam mengawal proses kognitif seperti pemahaman, kepekatan dan ingatan.

Step seterusnya adalah untuk berjalan. Merangkak sebenarnya menjadi batu loncatan untuk bayi anda belajar untuk berdiri dan seterusnya berjalan dan berlari. Selepas anak anda berjaya menguasai cara merangkak, hanya satu perkara saja yang berada di antara dia dan mobiliti lengkap iaitu belajar untuk berjalan. Untuk tujuan itu, dia akan menarik dirinya naik ke posisi berdiri dengan berpaut pada apa saja yang dapat dicapainya, sama ada ianya meja kopi atau kaki neneknya. Sebaik saja dia berjaya mengimbangkan diri atas kakinya, dia akan bersedia untuk berdiri sendiri dan berjalan sambil berpegang pada perabot, dan kemudian cuma tunggu masa saja untuk dia berjalan, belari, melompat dan meloncat.

Jadinya , biarlah bayi anda meragkak selama mana dia ingin kan, bila dia bersedia pastinya dia akan berdiri dan berjalan dan berlari sampai tahap anda tak sanggup mengejar hehe. Jangan banding anak anda dengan kanak-kanak lain kerana tahap perkembangan bayi adalah berbeza-beza.Bilakah anda patut mula merasa bimbang? Apabila bayi anda tidak menunjukkan minat untuk mencapai mobiliti dengan apa cara sekalipun (sama ada merayap, merangkak, menggolek, atau mengheret), mendapat cara untuk mengerakkan lengan dan kakinya dalam pergerakan yang teratur, atau telah belajar menggunakan kedua-dua lengan dan kakinya secara sekata bila usianya menjangkau setahun, bangkitkan perkara ini pada temujanji doktor yang akan datang. Ingat bahawa bayi pramatang akan mencapai tahap ini serta tahap-tahap lain beberapa bulan lebih lambat daripada bayi yang lain. So tunggula sehingga sampai masanya.

Sumber:  Hidayahkassim.com


SAKIT PERUT BERTERUSAN MUNGKIN TANDA KEHAMILAN LUAR RAHIM

Kehamilan di luar rahim bermaksud kehamilan yang membesar di luar rahim ibu dan dikenali sebagai kehamilan ektopik. Dalam kebanyakan kes kehamilan di luar rahim, implantasi berlaku dalam salur Fallopio atau salur peranakan. Apabila kehamilan ini berkembang, ia menyebabkan kesakitan dan pendarahan dan jika dibiarkan, salur Fallopio tersebut boleh pecah dan mengakibatkan pendarahan dalaman. Ini merupakan kes kecemasan dan boleh mengancam nyawa. Kehamilan seperti ini tidak bertahan lama kerana ia tidak dapat dialihkan ke dalam rahim dan harus digugurkan sepenuhnya.

Keadaan ini biasanya dikenal pasti antara minggu keempat dan ke-10. Simptom-simptomnya biasa berlaku kira-kira dua minggu selepas tidak datang haid. Ada beberapa simptom awal yang boleh membantu mengenal pasti kehamilan di luar rahim seperti:

Pendarahan faraj yang tidak normal
Sakit yang teruk dan berterusan di satu bahagian pada bawah perut

RAWATAN YANG DIPERLUKAN

Jika anda mengalami simptom-simptom yang disebutkan di atas, jumpalah doktor dengan segera atau pergi ke hospital. Jika salur Fallopio anda telah pecah, anda perlu terus dibedah tetapi dalam kebanyakan kes, kehamilan di luar rahim dapat dikesan awal dan ujian-ujian dapat dilakukan dan pembedahan (jika perlu) dapat dirancang.

Anda mungkin akan menjalani pemeriksaan dalaman untuk mengesan lokasi kehamilan serta ujian kehamilan yang sensitif. Ujian darah akan mengukur tahap hormon chorionic gonadotrophin (hCG). Ia akan memberitahu bukan sahaja sama ada anda hamil atau tidak, malah akan menunjukkan sama ada tahap hCG anda lebih rendah daripada yang normal, yang mana merupakan satu tanda kehamilan di luar rahim.

Doktor akan menjalankan pemeriksaan imbasan ultrabunyi melalui faraj, memandangkan kehamilan ini mungkin tidak dapat dikesan melalui imbasan pada perut. Kadangkala, keputusannya tidak tepat dan anda mungkin perlu membuat imbasan lagi selang beberapa hari.
Jika kehamilan di luar rahim ini dikesan, pakar bedah akan menggunakan kaedah laparoskopi untuk memotong salur Fallopio dan mengeluarkan kehamilan tersebut. Salur tersebut tidak akan dipotong jika ia boleh dibaiki. Laparoskopi lebih baik daripada pembedahan terbuka kerana pembedahan ini lebih cepat; kurang darah yang hilang semasa pembedahan ini; anda tidak perlu tinggal lama di hospital dan kurang ubat penahan sakit diperlukan.

Dalam sesetengah kes, pemindahan darah mungkin diperlukan untuk menggantikan darah yang hilang jika salur Fallopio telah pecah dan doktor biasanya akan mencadangkan pembedahan secara terbuka (laparotomi).

Sama ada salur Fallopio dan kehamilan itu dikeluarkan bersama-sama, atau kehamilan dikeluarkan dan salur Fallopio dibaiki bergantung kepada tahap kerosakan salur tersebut; tahap kesihatan salur Fallopio yang satu lagi dan keinginan anda untuk hamil lagi. Dalam sebilangan kes, biasanya dalam kes-kes yang salur tersebut dapat diselamatkan (kira-kira empat peratus dengan kaedah pembedahan lubang kunci dan lapan peratus dengan kaedah pembedahan terbuka), kehamilan tersebut terus berlangsung dan memerlukan ubat metotreksat yang menggugurkan kehamilan, atau pembedahan susulan untuk mengeluarkannya. Metotreksat kadangkala boleh digunakan untuk merawat kehamilan di luar rahim dan pesakit tidak perlukan pembedahan. Rawatan ini lebih efektif pada awal kehamilan, apabila hormon kehamilan masih pada tahap rendah dan ia boleh digunakan jika tiada pendarahan berlaku dan tiub tersebut belum pecah. Kehamilan itu akan gugur dan diserap oleh si ibu, yang kemudiannya akan mengalami pendarahan selama beberapa minggu.

Dalam kes-kes tertentu, jika kehamilan di luar rahim dikesan dari awal lagi tetapi lokasi sebenar belum dipastikan, tiada rawatan akan dicadangkan. Ini dipanggil pengurusan ekspektasi atau ‘tunggu dan lihat’. Dalam kes ini, banyak kehamilan di luar rahim yang gugur dengan sendirinya, terutamanya dalam kes tiada pundi telur dikesan dan hormon kehamilan masih di tahap sangat rendah.

Dalam kes-kes ini, pengurusan ekspektasi dapat mengelakkan pembedahan sehinggalah ia tidak dapat dielakkan lagi. Namun, ini berlaku dalam kira-kira satu perempat daripada kes tersebut.

Sumber: Internet


CARA KENDALIKAN BAKI TALI PUSAT BAYI BARU LAHIR

Setelah bayi anda dilahirkan, doktor akan menyepit dan memotong tali pusat bayi anda. Bayi anda tidak akan terasa sakit apabila ini dilakukan. Di tempat tali pusat melekat ke perut, terdapat baki atau tunggul yang tertinggal sepanjang dua ke tiga sentimeter.Tunggul itu akan mengecut, menjadi hitam dan akhirnya gugur lebih kurang seminggu selepas kelahiran. Akan terdapat luka kecil yang akan pulih dan menjadi pusat bayi anda.
Merawat tunggul tali pusat bayi Anda perlu memastikan baki tali pusat bayi anda bersih dan kering untuk mencegah jangkitan kuman. Anda boleh memandikan bayi anda dari atas ke bawah dengan flanel suam basah. Tidak ada masalah jika tunggul itu terkena air. Ini tidak akan melambatkan pemulihan atau memudahkan infeksi.
Anda boleh mencuci tunggul bayi dengan air biasa atau sabun lembut tanpa wangian atau sedikit pencuci bayi pH neutral yang dicampurkan ke dalam air mandi. Selepas dimandi atau dicuci, tepuk-tepukkan tunggul itu dengan tuala atau kain lembut. Pastikan bayi anda tidak sejuk dan biarkan tunggul kering sebelum memakaikan lampin.
Anda tidak perlu menggunakan antiseptik untuk baki tali pusat itu. Cukup setakat memastikan ianya bersih. Menggunakan antiseptik bermakna tunggul itu akan mengambil masa lebih lama masa untuk tanggal. Bagaimanapun, jika bayi anda dilahirkan pramatang atau telah menghabiskan masa di bawah rawatan khusus, elok juga dipastikan tunggul dicuci bersih dengan antiseptik. Kakitangan unit neonatal akan menasihati anda bagaimana memastikannya bersih.

Beberapa Lagi Tip Yang Boleh Ikuti Untuk Merawat Tunggul Bayi Anda Adalah:

Pastikan anda mencuci tangan, sebelum dan selepas pertukaran lampin dan cucian; biarkan tunggul itu gugur dengan sendirinya; jangan tarik tunggul tersebut; jangan biarkan tunggul itu bergelimun dengan air kencing atau najis.

Anda boleh lakukan ini dengan melipat pinggang lampin bayi ke bawah. Sesetengah lampin mempunyai lubang di depan untuk membiarkan tunggul itu terdedah. Jika tunggul itu terkena air kencing atau najis, basuh dengan pencuci bayi pH neutral.

Setelah tunggul itu gugur, tunggu antara tujuh hingga 10 hari bagi tempat di kelilingnya pulih sepenuhnya. Anda mungkin ternampak sedikit darah di lampin bayi anda. Ini normal.

Kadang-kala baki tali pusat itu mengambil lebih masa untuk pulih dan cebisan daging berketul akan muncul di tempat luka. Ini bukan sesuatu yang membimbangkan kerana ketulan ini akan hilang dalam sedikit masa.

Cara untuk mengetahui jika tunggul dijangkiti?

Normal bagi baki tali pusat kelihatan kotor semasa memulih atau terdapat nanah. Ini tidak bemakna ia telah dijangkiti.

Bagaimanapun, jika bayi anda demam panas, menjadi lesu, tidak mahu makan seperti biasa, kelihatan tidak sihat dan pusat serta kawasan sekeliling menjadi bengkak atau busuk atau berair, bermakna baki tali pusat itu telah dijangkiti kuman.

Minta doktor anda memeriksa tunggul itu. Doktor anda barangkali mahu menutup tunggul itu. Penutupan diberi nama pengkauterian. Ia prosedur mudah. Doktor akan menggunakan batang kecil diberi nama batang perak nitrat. Ia adalah prosedur biasa dan tidak akan menyakitkan bayi anda sama sekali.

Sumber: Internet


TANGANI SIKAP SI KECIL YANG SUKA BERGADUH DENGAN ABANG ATAU KAKAK

Setiap hari, pergaduhan si kecil dengan adik beradik yang lain, sering membuatkan ibu bapa pening kepala dan stres dengan perangai yang tidak mahu mengalah dengan barang-barang permainan yang mereka miliki. Ada sahaja yang menjadikan adik beradik ini bergaduh, hanya kerana untuk merebutkan permainan. Bukan setakat berbalas-balas perkataan yang menyakitkan hati masing-masing, malah turut bergaduh menggunakan kaki dan tangan mereka.  Bagi ibu bapa, kerenah ini pasti benar-benar membuatkan kesabaran mereka tercabar. Rasa ringan sahaja tangan untuk mencubit dan memukul mereka. Namun kasihan juga kerana kedua-duanya masih kecil dan belum memahami erti bertolak ansur dan mengalah. Situasi pergaduhan adik-beradik ini adalah perkara biasa dalam proses tumbesaran. Selain bergaduh dengan adik-beradik, mereka turut melakukan kepada rakan-rakan. Justeru itu sebagai ibu bapa, beberapa panduan boleh diikuti bagi mengatasi tabiat buruk ini supaya tidak berulang lagi atau sering berlaku.

BIMBINGAN

Ibu bapa perlu membimbing dan mendidik anak erti kasih sayang dan menghormati antara satu sama lain. Anak yang menghormati dan menyayangi orang lain tidak akan bergaduh atau menimbulkan pergaduhan.

MENGALAH

Anak perlu dididik erti mengalah. Mengalah bukan sifat lemah tetapi mendidik anak mementingkan orang lain dan sentiasa bertolak ansur. Sehubungan itu, ibu bapa perlu menerangkan kebaikan sifat mengalah dan kesan keburukan mementingkan diri sendiri kepada anak-anak ketika mereka masih kecil lagi.

ELAKKAN MEMPUNYAI TEMAN NAKAL

Kadangkala pergaduhan dimulakan oleh kanak-kanak lain. Walaupun berkali-kali seseorang anak tidak mahu bergaduh, namun setelah diasak dan dicabar beberapa kali di samping telah dipukul oleh teman, maka anak kita akan bergaduh kerana mahu mempertahankan diri. Justeru, ibu bapa perlu menasihatkan anak agar menjauhi teman yang bersikap suka bergaduh, mementingkan diri sendiri dan tiada sifat toleransi. Beritahu anak-anak bahawa berteman dengan orang yang suka bergaduh hanya akan merugikan diri sendiri dan membawa banyak masalah.

HUKUMAN

Hukuman adalah jalan terakhir jika anak masih degil dan suka menimbulkan pergaduhan. Namun ibu bapa jangan memukul anak yang di bawah umur 10 tahun. Pelbagai alternatif lain boleh dilakukan selain rotan dan penderaan. Ibu bapa boleh menghukum dengan enggan membelikan permainan atau membeli makanan yang disukai anak. Sifat anak yang tidak mahu terlepas mainan dan makanan kegemaran mungkin mengubah sikap anak. Hukuman perlu berunsur mendidik anak, bukan mendera. Kebanyakan ibu bapa merotan dan memukul anak hingga mencederakan. Ini akan membawa kepada kesan negatif dalam jiwa kanak-kanak. Justeru elakkan segala hukuman yang mendera anak-anak.

Sumber: Internet


15 SIKAP SUAMI YANG BUAT ISTERI TAWAR HATI

 Ini antara sikap suami yang selalu buat isteri rasa tawar hati:

SUKA TUNJUK BARAN

Pantang silap sikit, terus nak maki. Lagi parah, kaki tangan cepat nak tampar atau mencekik leher isteri nak tunjuk dia berkuasa. Kalau dah selalu hadap, wanita akan jadi trauma dan benci dengan lelaki. Tapi ada juga yang sanggup bertahan, terpaksalah berendam air mata dan membiarkan hidup menderita. Lama kelamaan wanita ini akan hidup dalam keadaan tertekan dan boleh menyebabkan kemurungan!

SEMUA TAK BOLEH

Kontrol sudut yang betul tak apa, ini kalau nak keluar dengan kawan-kawan perempuan sesekali pun kena marah. Kalau cakap elok-elok tak apa. Yang tak adil, kalau dia keluar melepak malam-malam sampai ke pagi, isteri tanya lebih terus dicop ‘queen control’. Aduhaaaiii… tolonglah saling memahami dalam dunia masing-masing. Mungkin cemburu, tapi jangan sampai seksa isteri, ya.

BUAT SALAH TAK MINTA MAAF

Kalau gaduh, wanita selalu dipersalahkan. Kadang marahnya sudah hilang tetapi ego punya pasal sanggup mendiamkan diri nak tunggu isteri pujuk. Sesekali boleh, tapi jangan sampai perempuan merajuk dan keluar ego dia pula.

SUKA CUCI MATA

Tak semua tapi ada yang jenis isteri dah cantik, mata masih lagi suka pandang wanita lain. Bayangkan kalau berjalan sebelah dengan anak isteri pun mata sempat ‘cuci mata’ tengok perempuan lain. Eh, ada ke isteri tak kisah bab ini?

CEPAT MESRA DAN OVER

Peramah biar bertempat. Ini ada kes sampai nak tolong hantar ke rumah (dah kahwin), ada lagi pelik yang pantang jumpa wanita cantik terus banyak cakap sampai tak malu minta nombor telefon. Konon nak berkawan. Tak payah nak jadi ‘teman tapi mesra’ sangatlah.

TAK SENSITIF PERASAAN WANITA

Wanita kadang suka merajuk, tapi lelaki kenalah tahu pujuk. Mungkin dah lama berumah tangga jadi ada yang buat tak kisah. Sebenarnya, wanita bukanlah terlalu sensitif atau terlalu manja. Isteri perlu rasa dirinya disayangi dan dibelai dengan penuh kasih sayang.

LEBIH PENTINGKAN KAWAN-KAWAN

Sanggup membatalkan perjanjian keluar dengan isteri semata nak menonton bola sepak atau diajak melepak oleh kawan-kawan lelaki. Ya, ada lelaki terlalu pentingkan kawan-kawan dalam segala hal. Merana juga kalau sampai terabai anak bini.

TIDAK TAHU MENGHARGAI

Penat isteri memasak, langsung suami tak sentuh. Haruslah sedih, terus hilang semangat wanita nak bahagiakan lelaki. Cubalah ambil hati wanita sikit, walau tak ikhlas.

CAKAP TENGKING ATAU TINGGI SUARA

Ada suara yang macho sekali pun ,tak payah nak tinggikan suara depan orang ramai. Atau mungkin depan mak ayah isteri. Ini antara kelemahan lelaki kerana mereka mudah meninggikan suara walaupun pasangannya tidak bersalah. Kalau isteri meninggikan suara sikit, mulalah kata isteri dah pandai melawan. Tapi kalau dah selalu sangat suami guna nada tinggi, mana wanita tak buat perangai!

ASYIK BAGI ALASAN DAN TIPU

Sifat menipu dan suka berdolak-dalih ini, lama-kelamaan akan membuatkan isteri cepat meluat dan benci. Lelaki akan kerap menipu sekiranya dia ada bermain kayu tiga. Oppss…

SELEKEH DAN TAK JAGA PENAMPILAN

Nabi adalah contoh suami yang selalu kemas dan harum. Ingat bahawa Allah SWT Maha indah dan sangat menyukai keindahan. Jadi jagalah penampilan untuk sebahagian dari keimanan.

MALAS BUAT KERJA

Minta tolong kemas rumah pun macam-macam alasan si dia guna. Habis kalau dah isteri pun bekerja, janganlah pentingkan diri sangat.

KURANG BERCAKAP DAN BERGURAU

Jangan fikir bila dah kahwin, anda tak perlu tanya khabar. Isteri cepat bosan, jadi cubalah caring lebih untuk jaga perasaan dia. Apa salahnya hantar mesej sekali sehari tanya khabar walau sibuk dengan urusan kerja. Sekarang ni lagi canggih, WhatsApp dan Facebook pun boleh. Dan curilah peluang bergurau senda, bukan kena bayar pun.

TIDAK BERTANGGUNGJAWAB TERHADAP ANAK

Semua nak suruh isteri yang buat, cubalah sesekali dekatkan diri dengan anak. Mendidik biarlah bersama, barulah lengkap. Ini biar je isteri dengan anak-anak. Letihlah emosi wanita kalau asyik diarah itu ini.

BERAT SEBELAH

Kadang ada kes mentua tak suka menantu, ya bab inilah suami kena lebih peka. Tak bolehlah dengar sebelah pihak saja, peranan suami lebih berat kalau isteri tak ngam dengan Mak. Dengar saja cerita buruk, suami kena semak dan tidak keruhkan keadaan. Banyakkan doa dan mohon pada Allah, bukan hanya tahu salahkan isteri. Ya, isteri kena mengalah dengan Mak, tapi suami kena cari jalan terbaik untuk maniskan hubungan kekeluargaan.

 Sumber: Mingguan Wanita


PENYEBAB KANAK-KANAK KERAP SAKIT MATA

Ramai kanak-kanak dan remaja yang mengalami penyakit alergi (alahan) mata. Kanak-kanak kerap kali mengalami keadaan mata merah dan mengadu keadaan mata yang tidak selesa. Dalam bahasa perubatan, penyakit ini dikenali sebagai allergic conjunctivitis. Keadaan ini menyebabkan mereka kerap tidak menghadiri persekolahan dan menimbulkan keresahan para ibu bapa. Terdapat ramai juga di kalangan ibu bapa dan para guru yang kurang memahami tentang penyakit alergi mata ini dan menyangka keadaan ini boleh berjangkit kepada pelajar-pelajar lain. Atas alasan tersebut, kanak-kanak dan remaja yang mengalami penyakit alergi mata dilarang menghadiri sesi persekolahan dan boleh menyebabkan mereka ketinggalan dalam pelajaran.

PUNCA SAKIT MATA
Penyakit ini berlaku disebabkan tindak balas alahan pada struktur konjunktiva mata. Tindakbalas alergi ini boleh disebabkan oleh pendedahan kepada:

Debunga
Habuk
Makanan-Makanan Tertentu (Seperti Makanan Laut, Telur Dan Sebagainya)
Bulu Binatang
Asap Rokok
Bahan Kimia Klorin
Minyak Wangi Dan Kosmetik

Penyakit ini bukanlah disebabkan oleh jangkitan kuman. Pesakit yang mengalami masalah alergi mata kerap kali turut mengalami penyakit-penyakit alergi lain seperti asma, rhinitis (resdung) dan penyakit alergi kulit. Kebanyakan pesakit-pesakit juga turut mempunyai sejarah keluarga atau ahli keluarga yang lain turut mengalami penyakit-penyakit alergi seperti yang dinyatakan di atas.

 GEJALA KLINIKAL

Penyakit ini biasanya berlaku pada kedua-dua belah mata. Pesakit biasanya mengadu mata merah, gatal pada mata dan mata berair. Kelopak mata pesakit juga kadang-kala turut membengkak sedikit. Penyakit ini biasanya tidak mengganggu ketajaman penglihatan kecuali dalam kes-kes yang teruk dan serius. Tanda-tanda klinikal ini kerap kali berlaku dan biasanya mengambil masa selama tujuh hingga 10 hari untuk pulih. Ia juga boleh berulang pada bila-bila masa sahaja dan biasanya agak kerap berlaku dalam kes-kes yang serius. Bagi kes yang serius, pesakit boleh mengalami keadaan mata yang sangat merah dan tidak selesa terutamanya apabila terkena cahaya matahari. Lapisan konjunktiva pada kelopak mata biasanya membengkak (giant papillae). Keadaan ini sekiranya berterusan boleh menyebabkan luka pada lapisan kornea mata (shield ulcer). Luka pada lapisan kornea akan menyebabkan pesakit berasa sangat tidak selesa, mata berair dan berasa lebih selesa apabila memejam mata. Luka ini perlu mendapat rawatan yang sewajarnya bagi mengelakkan berlakunya jangkitan kuman pada mata.

PENCEGAHAN DAN RAWATAN

Ibubapa dinasihati supaya mengenalpasti punca-punca alergi kepada anak-anak mereka. Punca-punca alergi ini berbeza dari satu individu ke individu yang lain.

Seterusnya, elakkan anak-anak terdedah secara langsung kepada punca-punca tersebut. Langkah pencegahan ini penting bagi mengelakkan situasi yang kronik dan keadaan mata yang tidak selesa untuk tempoh masa yang lama.

Contohnya, sekiranya bulu kucing menyebabkan gejala alergi mata terjadi ke atas anak anda, jangan membela kucing sebagai binatang peliharaan di rumah.

Jangan menggunakan pewangi tertentu sekiranya bahan tersebut menyebabkan mata anak anda menjadi lebih merah, berair dan gatal-gatal.

Dapatkan pemeriksaan awal di klinik yang mempunyai kepakaran dalam bidang oftalmologi (mata), sama ada di klinik kerajaan atau klinik swasta.

Pengesahan diagnosis yang tepat oleh doktor mata adalah penting bagi menentukan anak anda mengalami penyakit alergi mata dan bukannya penyakit-penyakit mata lain yang mungkin boleh menjejaskan keupayaan anak anda melihat kelak.

Ubat titis mata biasanya digunakan untuk merawat penyakit ini. Terdapat pelbagai jenis ubat titis mata untuk rawatan penyakit alergi mata di pasaran dan preskripsi ubat akan diberikan oleh doktor mata berdasarkan keadaan mata pesakit.

Rawatan susulan dengan doktor pakar mata yang konsisten (berkala) dan penggunaan ubat titis mata secara teratur amat penting bagi mengawal gejala- gejala klinikal yang disebutkan di atas.

Ibu bapa dilarang daripada membeli ubat titis mata dari farmasi tanpa preskripsi doktor untuk merawat penyakit alergi mata.

Sesetengah ubat, contohnya ubat titis steroid, hanya boleh digunakan untuk tempoh masa yang singkat dengan pengawasan rapi oleh doktor mata.

Pesakit dikhuatiri menggunakan ubat tersebut untuk tempoh masa yang panjang dan berulang-ulang tanpa merujuk kepada doktor mata.

Keadaan ini boleh menyebabkan tekanan dalam bola mata meningkat dan berlaku kerosakan pada saraf mata, yang dikenali sebagai penyakit glaukoma akibat penggunaan ubat steroid.

Situasi ini boleh menyebabkan pesakit menjadi buta sekiranya tidak dikesan dan dirawat pada peringkat awal.

Pesakit yang mengalami gejala alergi mata juga tidak digalakkan menggunakan kanta lekap. Penggunaan kanta lekap biasanya akan menyebabkan gejala-gejala alergi mata sukar dikawal dengan penggunaan ubat titis mata.

Pesakit yang mengalami masalah alergi mata dinasihatkan menggunakan cermin mata bagi mengatasi masalah rabun penglihatan.

Sumber: Internet


BIO OIL JENAMA PRODUK PARUT YANG DIPERCAYAI IBU DI MALAYSIA

Pejam celik kini sudah 10 tahun Bio Oil memperkenalkan jenamanya di Malaysia. Produk Bio Oil dilancarkan secara global pada tahun 2002 dan mula memasuki pasaran Malaysia pada tahun 2007 dan tidak lama kemudian, produk ini berjaya meraih kedudukan selaku produk parut dan rengangan kulit No. 1 di Malaysia. Selain di Malaysia, Bio Oil juga antara jenama produk kesan parut dan rengangan kulit no. 1 di 23 negara yang lain. Produk ini dihasilkan oleh Union Swiss adalah pengeksport antarabangsa produk penjagaan kulit yang terkemuka di Afrika Selatan dan ia dimiliki oleh dua adik-beradik iaitu Justin dan David Letschert yang telah berjaya melancarkan produk Bio Oil di 154 buah negara.

ANTARA KEHEBATAN BIO OIL

Tiga Saiz Berbeza

Bio Oil boleh di dapati dalam tiga saiz botol yang berbeza. Botol 60ml amat sesuai dijadikan sebagai set menggembara manakala saiz ekonomi, 125ml pula menawarkan penjimatan yang hebat. Untuk penggunaan harian, botol 200ml dapat bertahan lebih lama dan lebih menguntungkan. Dipasarkan pada harga RM 34.95 (60ml), RM 58.25 (125ml) dan RM 79.45 (200ml). Anda boleh memilih saiz yang sesuai dengan gaya hidup anda.

Empat Ekstrak Tumbuhan Semula Jadi

Bio Oil diperbuat daripada ekstrak tumbuhan kamomil yang mencetuskan kesan sejuk dan nyaman pada kulit anda manakala lavender pula dapat merawat kulit kering dan gatal; rosemary membantu melegakan kulit yang sembap dan bengkak; dan kalendula pula dapat merangsang pertumbuhan sel kulit yang baru.

Dapat Menangani Lima Jenis Masalah Kulit

Bio Oil terbukti secara klinikal mampu untuk memperbaiki penampilan, kesan parut, rengangan kulit dan kulit tidak sekata serta dapat membantu dalam merawat kesan penuaan dan kulit kering.

Enam Selebriti Ternama Guna Bio Oil

Antara selebriti yang menggunakan produk Bio Oil ini adalah Kate Middleton, Kim dan Khloe Kardashian, Victoria Beckham, Mel B dan Sienna Miller. Mereka menggunakan Bio Oil untuk merawat renggangan kulit dan sebagai pelembap kulit.

Dihasilkan Dari Tujuh Ramuan Unik

Bio Oil mengandungi ekstrak tumbuhan kamomil, lavender, roesemary dan kalendula, vitamin A & E, serta bahan unggul PurCellin Oil yang membantu kulit anda untuk menyerap khasiat dengan cepat agar kulit sentiasa halus dan lembut tanpa kesan melekit.

Pulih Dalam Tempoh 8 Minggu

Menerusi satu ujian klinikal yang dijalankan di proDERM Institute for Applied Dermatological Research Hamburg, Jerman, sejumlah 92% subjek melaporkan kesan parut mereka semakin pudar selepas lapan minggun manakala 100% subjek melaporkan pengurangan kesan regangan kulit, lama dan baru dalam tempoh waktu yang sama.

Sesuai Untuk Ibu Mengandung

Bio Oil juga mampu untuk mengurangkan regangan kulit bagi ibu mengandung serta mengatasi masalah kulit lain seperti pigmentasi atau melasma dan parut jerawat yang berlaku akibat perubahan hormon yang berlaku sewaktu hamil.


CARRIE JUNIOR BABY HAIR & BODY WASH BERI NILAI TAMBAHAN DALAM KEBERSIHAN DIRI SI MANJA

Kulit bayi dan kanak-kanak sangat sensitif serta mudah terdedah kepada kuman selain mudah diserang penyakit jika tidak dijaga dengan baik. Untuk membersihkan diri daripada sebarang kuman yang menjadi punca penyebab penyakit, membersihkan diri melalui mandian merupakan satu tindakan paling asas dan sangat berkesan untuk mencegah diri daripada sebarang penyakit berjangkit sekali gus menjadi satu terapi semula jadi untuk menyegarkan diri. Bagaimanapun, untuk memberi nilai tambah dalam kebersihan diri, penggunaan sabun badan dalam bentuk ketulan atau cecair dapat membantu meningkatkan kebersihan diri dengan lebih baik.

Carrie Junior yang dihasilkan dengan formula lembut dengan wangian buah-buahan berkualiti tinggi dipersembahkan dengan reka bentuk bungkusan menarik, tersendiri dan berwarna-warni.  Produk ini menjadikan masa mandi si kecil lebih seronok dan menyegarkan. Reka bentuk produk ini disemarakkan dengan penampilan seekor anak gajah yang dikenali sebagai Carrie berwarna merah jambu. Anak gajah itu kelihatan menikmati masa mandi yang menyeronokkan seperti luncur air dan bersantai di atas pelampung di pantai.

EKSTRAK BUAH-BUAHAN ASLI

Selain reka bentuk produk yang menarik, rangkaian produk mandian dan dandanan Carrie Junior mengandungi Fruito-E yang diperoleh daripada ekstrak buah-buahan asli. Ekstrak itu kaya dengan vitamin dan nutrisi, selamat, sesuai untuk bayi dan kanak-kanak serta tidak mengeringkan kulit atau memberikan alahan kepada kulit dan rambut si manja. Malah, ia sesuai digunakan setiap hari. Selain itu, Carrie Junior juga mendapat pengiktirafan halal, sekali gus mengukuhkan kredibilitinya sebagai satu jenama produk mandian dan dandanan kanak-kanak yang dipercayai.


PRODUK JOHNSONS BABY BATH PEKA PENJAGAAN KULIT SI MANJA SEJAK ZAMAN BERZAMAN

Tahap sensitiviti kulit bayi adalah berbeza daripada golongan dewasa. Oleh itu mereka memerlukan penjagaan pembersihan yang sangat lembut dan tidak mengandungi bahan-bahan yang menyebabkan kulit terdedah kepada kekotoran dan jangkitan kuman. Ini kerana semasa dalam kandungan ibu, bayi dilindungi secukupnya oleh lapisan semula jadi yang dipanggil verniks dan lipid yang dikenali sebagai seramida. Kedua-dua lapisan lembapan ini penting kerana kulit bayi yang baharu dilahirkan adalah 30 peratus lebih nipis daripada kulit orang dewasa. Selain kurang matang, kulit bayi juga lebih cepat kehilangan air, lebih rentan kepada persekitaran dan lebih sensitif kepada cahaya matahari. Struktur kulit bayi membuatkannya lebih cenderung kepada iritasi, jangkitan serta alahan berbanding orang dewasa dan akan terus berkembang sepanjang tahun pertama kehidupan. Tidak hanya terhad untuk tahun pertama sahaja malah kepentingan penjagaan kulit kanak-kanak akan berterusan sehingga mereka boleh berjalan atau bertatih.

Kanak-kanak bertatih ialah anak yang berusia antara satu hingga tiga tahun di mana ketika itu kulit mereka masih lembut dan sensitif. Apabila bayi membesar dan mula bertatih, keperluan nutrisi dan penjagaan kulit juga akan berubah kerana pada fasa ini mereka akan meneroka persekitaran dengan aktif. Memandangkan kanak-kanak menjadi lebih aktif pada usia ini, maka adalah penting untuk ibu bapa menggunakan produk yang lembut serta dirumus khas untuk kulit demi memastikan kulit mereka sentiasa sihat dan lembap. Ibu bapa mungkin menganggap sabun mandian keluarga atau orang dewasa adalah lebih baik untuk membersihkan kulit anak-anak, hakikatnya, tanpa mereka sedari produk-produk tersebut mungkin menjejaskan kulit si kecil yang masih sensitif dan halus. Anak-anak kecil ini sebenarnya masih tidak bersedia untuk menggunakan produk mandian keluarga kerana mungkin terlalu kasar dan boleh menyebabkan kulit anak-anak ini menjadi kering. Rangkaian produk Johnson’s dirumus khas untuk memberikan perlindungan lengkap kepada kulit kanak-kanak bertatih.

MANFAAT SEPENUHNYA MASA MANDI

Sentuhan lembut anda yang penuh kasih sayang semasamemandikan si manja dan dakapan hangat anda selepas itu menyokong perkembangan yang ceria dan sihat untuk bayi anda. Kajian membuktikan 84% daripada ibu bapa mengatakan masa mandi merupakan masa berkualiti yang terbaik bersama si manja mereka, ramai yang memandang rendah kuasa dan faedahnya. Sentuhan lembut anda yang penuh kasih sayang semasa memandikan si manja dan dakapan hangat anda selepas itu menyokong perkembangan yang ceria dan sihat untuk bayi anda. Malah, kajian menunjukkan bahawa sentuhan anda dapat menggalakkan perkembangan sosial dan emosi yang sihat serta meningkatkan kemahiran motor si manja.


TAHNIAH 8 PEMENANG PERADUAN ANAK MAMA SEIRAS!!

Peraduan Anak Mama Wajah Seiras Kelabmama diadakan bersempena Hari Ibu yang lalu. Ini sebagai simbolik meraikan insan bergelar MAMA, EMAK, IBU, BONDA, UMI kerana mempunyai parut kekal dibadan mereka untuk melahirkan anaknya!
Mereka yang mempunyai wajah seiras dengan ibu, atau anak kesayangan mempunyai wajah seiras dengan ibu meraka, kedua-duanya telah berpeluang menyertai Peraduan Anak Mama Seiras untuk memenangi hadiah bernilai lebih RM5000 tajaan Gene Martino. Peraduani ni telah dibuka  kepada umum tidak kira umur dan jantina bermula 17 April 2017 yang lalu. Caranya mereka hanya perlu menghantar gambar ibu dan anak, kemudian perlu mendapatkan undian untuk melayakkan mereka merebut hadiah menarik. Setiap penyertaan yang berjaya didaftarkan mengikut terma dan syarat ditetapkan juga menerima Baucar sampingan bernilai RM20. Peserta boleh menggunakan baucar tersebut untuk mendapatkan pelbagai pilihan pakaian menarik diseluruh cawangan Gene Martino berdekatan.

Daripada hampir 2,000 penyertaaan akhir yang terpilih, hanya lapan (8) pemenang yang mempunyai wajah seiras ibu dan anak dipilih berdasarkan peratusan LIKE, SHARE, serta pilihan JURI yang tertinggi pada tarikh akhir 31 Mei 2017. 8 pemenang bertuah akan menerima wang tunai dan 2 pasang pakaian tajaan daripada Gene Martino.

|HADIAH TEMPAT PERTAMA|

Wang Tunai bernilai RM2000 + 2 Pasang Pakaian Gene Martino
|HADIAH TEMPAT KEDUA|

Wang Tunai bernilai RM1000 + 2 Pasang Pakaian Gene Martino
|HADIAH TEMPAT KETIGA|

Wang Tunai bernilai RM500 + 2 Pasang Pakaian Gene Martino
|5x HADIAH SAGUHATI |

Wang Tunai bernilai RM100 + 2 Pasang Pakaian Gene Martino

PEMENANG PERADUAN ANAK MAMA SEIRAS 2017. Tahniah!!


ELAK LABEL ANAK PEREMPUAN ANDA DENGAN PANGGILAN GEMUK

Kanak-kanak perempuan yang berat badannya kerap dikritik dan menjadi ejekan ibu bapa atau rakan-rakannya, cenderung untuk membesar sebagai remaja atau gadis gemuk. Anda mungkin boleh menggunakan panggilan lain yang lebih sopan selain menggelar mereka gemuk walaupun hakikat tubuh badan mereka sememangnya gempal. Kesan yang mereka alami terutama kanak-kanak perempuan yang sudah ada sifat malu dalam diri lebih hebat daripada yang anda sebagai orang dewasa tahu.

Kajian oleh Dr. Janet Tomiyama dari University of California, Los Angeles, Amerika Syarikat, menunjukkan bahawa apabila seorang kanak-kanak perempuan berusia 10 tahun kerap dipanggil gemuk oleh ibu bapa atau rakan-rakannya, bermaksud dia mempunyai risiko hampir dua kali ganda untuk berkemungkinan membesar sebagai remaja gemuk pada usianya 19 tahun nanti. Kajian mendapati perbuatan mengkritik atau melabel gemuk ke atas kanak-kanak perempuan pada usia tersebut boleh membuatkan dia tertekan sehingga makan terlalu banyak.

Fakta tersebut telah diperoleh hasil kajian ke atas 1,213 kanak-kanak perempuan Afrika-Amerika dan 1,166 kanak-kanak perempuan berkulit putih, yang mana 58 peratus daripada mereka dilabel gemuk oleh rakan-rakan, adik-beradik,saudara-mara, guru atau rakan-rakan. Ketinggian dan berat badan mereka diukur untuk dibuat perbandingan pada usia 10 dan 19 tahun. Hasil kajian mendapati kanak-kanak perempuan yang digelar gemuk adalah 1.66 kali lebih cenderung untuk menjadi gemuk pada usia 19 tahun.

Selain itu, lebih ramai orang yang memanggil mereka gemuk, risiko mereka menjadi gemuk semakin tinggi. Kajian Dr. Tomiyama yang disiarkan dalam jurnal pediatrik JAMA, mengulas bahawa berat badan seorang gadis pada peringkat awal usia sebenarnya sangat produktif. Katanya, hanya disebabkan dia dilabel sebagai gemuk memberi kesan yang boleh diukur hampir satu dekad kemudian. Walaupun selepas kami mengeluarkan statistik mengesan faktor lain seperti berat badan mereka sebenar, pendapatan, bangsa dan apabila mereka mencapai akil baligh, kesannya masih kekal,” katanya.

Seorang lagi penyelidik Jeffrey Hunger, pelajar PhD dari Universiti California di Santa Barbara menambah, dilabelkan sebagai gemuk boleh menyebabkan mereka bimbang mengalami stigma dan diskriminasi yang dialami oleh individu berlebihan berat badan. Penyelidikannya menunjukkan bahawa mengalami atau menjangkakan berat badan stigma meningkatkan tekanan dan boleh membawa kepada makan berlebihan,” ujarnya.

Satu kajian berasingan oleh Dr Tomiyama , yang diterbitkan dalam jurnal Social and Personality Psychology Compass, mendapati tiada kaitan antara diet dan kesihatan yang lebih baik. Beliau mendapati tiada berkait langsung dengan jumlah penurunan berat badan, sama ada kecil atau besar, dengan mana-mana hasil kesihatan. Semua orang menganggap bahawa kehilangan berat badan yang lebih banyak akan membuatkan anda lebih sihat, namun kadar kematian terendah tercatat pada orang yang mempunyai berat badan berlebihan. Pada indeks jisim badan yang dilabel gemuk pada usia 30 tahun, tiada risiko peningkatan kematian,” kata Dr. Tomiyama.

Sumber: Agensi


ITU SIFAT SEMULAJADI SI KECIL JIKA SEPAHKAN BARANG ATAU TIDAK BOLEH DUDUK DIAM!

Daya sensitiviti kanak-kanak sangat tinggi, secara semula jadi kanak-kanak amat sensitif, mudah rasa takut, cepat marah dan selalu dilanda perasaan cemburu. Anak anda seorang yang normal jika dia mempunyai sifat semulajadi memang ada pada setiap kanak-kanak. Kadangkala ada ibu bapa yang tidak boleh menerima sikap begitu dengan mengandaikan anak mereka yang masih tidak mengerti apa-apa itu sebagai degil dan tidak mahu mendengar kata. Renung semula, si kecil atau anda sebagai orang dewasa mempunyai akal fikiran yang lebih baik untuk menilai baik buruk sesuatu perbuatan. Pasti anda bukan? Apa yang anda harapakan untuk si kecil berusia 3, 4 atau 5 tahun untuk berfikir seperti fikiran anda? Jika anda merasakan umur sebegitu sudah mengerti pelbagai perkara bermakna anda silap dan perlu mendapatkan bimbingan segera!

JANGAN MUSNAHKAN SIFAT SEMULAJADI SI KECIL

Perasaan ingin tahu yang tinggi. Itulah sebabnya kanak-kanak tidak boleh duduk diam dan meneroka sahaja apa yang ada di sekitar mereka. Mereka belajar melalui “first hand experience.” Ibu bapa perlu melibatkan anak-anak dengan aktiviti pembelajaran tidak langsung secara praktikal.

Daya imaginasi dan kreativiti yang tinggi. Ia bergantung pada umur kanak-kanak dan perlu dipupuk serta digalakkan. Daya kreativiti yang tinggi dapat menggarap potensi kanak-kanak menjadi seorang yang inovatif. Namun adakalanya, ibu bapa berpendapat anak suka berbohong. Tapi, sebenarnya mereka tidak berbohong sebaliknya berimaginasi.

Perkembangan bahasa yang cepat. Berlaku dengan pantas dan mereka mudah menguasai sesuatu bahasa asing jika digunakan setiap hari. Bahasa membantu kanak-kanak menyampaikan keinginan dan perasaan. Tindak balas yang positif dan cara komunikasi yang betul dapat membantu kanak-kanak menguasai bahasa yang dipelajari.

Kecenderungan menyusun dan membongkar barang. Apabila otot mula berkembang, kanak-kanak akan terdorong untuk mengumpul, menyusun barang-barang dan kemudian menyepahkan semula barang tersebut. Kanak-kanak secara semula jadi tidak suka melihat barang yang tersusun rapi. Jika anak suka barang tersusun, mungkin dia ada masalah lain seperti autisme. Jadi, sekiranya ingin menyusun atau mengemas sesuatu barang, jangan lakukan di depan anak.

JANA POTENSI ANAK

Jangan membandingkan antara satu anak dengan yang lain kerana pastinya setiap individu itu berbeza pencapaian dan perkembangannya.

Kenal pasti kekuatan anak dan bantu mereka mengatasi kelemahan atau kekurangan yang dimiliki.

Jangan lupa berkomunikasi dan berinteraksi dengan anak sepanjang masa.

Untuk menjadi seorang ibu bapa yang responsif dan efektif, kita perlu mendengar luahan anak.

Juga perlu sentiasa puji dan beri anak galakan supaya mereka rasa dihargai.

Jangan lupa memberi ganjaran seandainya anak berjaya namun jangan berlebihan.

Anak juga katanya perlu diberi peluang untuk berdikari dan tidak terlalu bergantung kepada ibu bapa.

Sebagai ibu bapa, tunjukkan tauladan yang baik kepada anak. Ingat, setiap perlakuan yang kita lakukan, sentiasa diperhati oleh anak dan tidak mustahil dia akan menirunya kelak.

Sumber: Internet


5 PERKARA INI ELAK LAKUKAN KETIKA MANDI

Ramai yang berfikir dengan mandi sahaja sudah mencukupi untuk mendapatkan kulit yang sihat dan cantik namun tahukah anda terdapat beberapa peraturan ketika mandi yang perlu anda patuhi untuk mendapatkan kulit yang benar sihat. Amalan mandi juga mempunyai pantang larang yang perlu dipatuhi. Mandi bukan sahaja penting untuk kesegaran dan kesihatan badan tetapi turut dikaitkan dengan kepercayaan terutama dengan penyakit daripada amalan mandi.

Air Yang Terlalu Panas

Mandi dengan menggunakan air yang terlalu panas akan menjadikan kulit kering dan tidak stabil, Ia akan mencuci lemak kulit dan sekaligus meninggalkan kulit anda tidak mempunyai perlindungan. Ia juga akan menyebabkan peningkatan aliran darah yang sering membawa kepada erythema, keradangan dan ruam.

Mandi Terlalu Lama

Seperti air panas, mandi dalam jangka masa yang lama akan menyebabkan kulit anda kering. Ia juga akan menyebabkan ruam dan gatal. Tempoh yang paling sesuai untuk mandi adalah kira-kira 10 minit.

Penggunaan Gel Dan Sabun Mandi Berbuih

Lebih banyak buih yang terkandung di dalam gel mandian anda maka lebih banyak bahan aktif yang terkandung di dalamnya. Ini bermakna ia akan menipiskan lapisan minyak pelindung semulajadi dan akan menyebabkan kulit kering dan kasar. Di samping itu, sekiranya anda tidak digalakan untuk memakai sabun antibakteria makan anda tidak perlu menggunakannya setiap hari.

Mengguanakan Span Mandi Yang Lama Dan Basah

Span yang basah akan menyebabkan pertumbuhan bakteria dan kulat, jadi ia adalah lebih baik untuk menukar span mandi anda setiap empat minggu. Cuba gunakan sarung terrycloth atau tuala sebaliknya. Ia juga penting untuk mengeringkan span selepas digunakan.

Lap Badan Sehingga Kering

Keringkan badan anda dengan tuala lembut tapi pastikan anda tidak terlalu mengelap badan anda sehingga kering. Biarkan badan anda sedikit lembap. Kemudian, gunakan krim kegemaran anda nescaya kulit anda akan kekal licin dan sihat!

Sumber: Internet


Anak Anda Mungkin Pembuli Atau Mangsa Buli Jika Ada Perangai Begini!

Gejala buli bukan satu isu baharu di negara ini. Perkara ini sudah lama berlaku, malah kes-kes buli yang melibatkan pelajar sekolah bukanlah satu kes terpencil kerana mendapat perhatian seluruh masyarakat ini. Buli merupakan satu masalah sosial yang boleh berlaku menerusi empat bentuk atau cara, iaitu secara fizikal, verbal atau lisan, psikologi atau mental dan paling terbaharu dalam bentuk siber.
Buli secara fizikal ini termasuk memukul, memeras ugut, menampar, menendang, menarik rambut atau mencubit, manakala buli secara verbal atau lisan lebih kepada cemuhan, ejek-mengejek, mengusik dan menghina. Buli secara psikologi dan mental pula, termasuk menyisihkan dan memulaukan menerusi geng atau klik terbabit. Sekarang terdapat buli dalam bentuk baharu, iaitu buli siber apabila si pembuli meletakkan sesuatu ke dalam laman sosial dan akhirnya menjadi viral sesama rakan-rakan sehingga mangsa menjadi malu atau rasa tertekan dengan keadaan berkenaan.
MANGSA BULI SEMUA PERINGKAT

Sebenarnya buli bukan sahaja melibatkan kanak-kanak sekolah. Dalam kalangan kanak-kanak kecil, orang dewasa, rakan-rakan pejabat atau sesama jiran, buli juga berleluasa berlaku. Cuma sama ada disedari atau sebaliknya dan cara bagaimana ia berlaku. Ini bermakna buli boleh terjadi di mana-mana peringkat kehidupan pun.
Seseorang menjadi pembuli kerana merasakan mempunyai sesuatu yang lebih daripada orang yang menjadi mangsa. Mungkin dia merasakan dirinya mempunyai kuasa, saiz badan, umur, status atau kedudukan yang lebih, menyebabkan dia dapat memanipulasi dan mendominasi hidup berdasarkan kelebihan daripada pemikiran serta tingkah laku mangsa. Rata-rata golongan pelajar yang suka membuli ialah pelajar lelaki dan sekiranya membuli mereka akan melakukan dengan cara fizikal berbentuk kekerasan, manakala golongan pelajar perempuan pula banyak menggunakan psikologi atau mental dan verbal. Namun sekarang ini pelajar perempuan turut menggunakan unsur fizikal dengan melakukan keganasan ketika membuli.
SEBAB MEMBULI
Sebenarnya pembuli tidak akan membuli mereka yang agresif dan berani. Pembuli hanya mencari mangsa yang lemah pada pandangan mereka dari sudut fizikal dan mangsa boleh dikawal emosi dan tingkah laku. Sebagai pembuli mereka sebenarnya bukanlah individu yang berani sangat melainkan dia juga mempunyai sokongan daripada rakan-rakan yang turut membuli.
Biasanya seorang pembuli mempunyai ciri-ciri tertentu termasuk tiada rasa empati atau simpati kepada mangsa yang dibuli kerana biasanya mereka ini terpengaruh dengan kuasa dan tinggi diri yang ada.Bagi kanak-kanak atau pelajar sekolah yang membuli pula, mereka belajar menjadi pembuli menerusi pemerhatian terhadap tingkah laku keluarga mahupun cara orang-orang sekeliling, serta terpengaruh rancangan atau rakaman yang ditonton.Kadangkala ada di antara mereka yang jadi pembuli untuk menjadi popular dan tidak takut kepada peraturan.
MANGSA BULI

Selalunya, mereka yang menjadi mangsa buli sudah semestinya mempunyai sikap yang berlawanan daripada pembuli.Golongan ini selalunya pasif, tidak agresif, tidak banyak keluar rumah dan tidak ramai kawan, pendiam, penyendiri, tidak berani melawan dan tidak mempunyai kemahiran sosial.Apabila menjadi mangsa buli, pelajar ini selalunya takut untuk melaporkan kepada guru-guru atau menceritakan kepada ibu dan bapa mereka kerana diugut.Mangsa jadi murung. Mangsa buli yang terdiri daripada pelajar sekolah boleh menjadi seorang yang murung akibat tertekan dan terbeban dengan keadaan berkenaan.Apa yang menjadi bahaya sekiranya mangsa sendiri tidak dapat keluar daripada kemelut berkenaan kerana kebimbangan diri untuk menceritakan peristiwa sebenar dan tiada tindakan yang diambil boleh mengambil keputusan nekad sehingga membunuh diri.Selain itu mangsa buli juga akan takut untuk keluar rumah, ke sekolah, maka proses pembelajaran akan terganggu. Mereka sering memberi alasan untuk tidak ke sekolah dan sebagainya.Sering meluahkan masalah dalam bentuk lukisan atau ketika bermain dengan permainan.Keputusan pelajaran akan merosot sekiranya sebelum ini dia merupakan seorang yang cemerlang dalam pelajaran dan sentiasa fobia dengan keadaan sekeliling.Kurang selera makan dan suka menyendiri. Mereka juga sukar untuk tidur malam dan sangat suka tempat yang gelap.Pantang kalau ada ahli keluarga yang memerli atau menegur pasti mereka cepat emosi. Ia sebagai cara untuk melepaskan geram akibat dibuli.

Dalam keadaan begini, ibu bapa harus sentiasa memantau perkembangan dan prihatin dengan perubahan sikap anak-anak mereka. Bagi mereka yang sering menjadi mangsa buli, perlu mempunyai kemahiran bersosial dan berani melawan. Bukan bermaksud bergaduh menggunakan fizikal, tetapi berani untuk melakukan sesuatu yang lebih tegas. Tegas untuk berkata ‘tidak’ kepada si pembuli. Mereka juga perlu ada kesedaran untuk melaporkan atau menceritakan perkara yang berlaku kepada mereka selama ini.


Gastrik Bukan Halangan Untuk Tidak Berpuasa

Setiap kali Ramadan, setiap kali alasan yang sama diberikan, gastrik dan tidak boleh lapar menyebabkan tidak boleh menjalankan Rukun Islam ke tiga. Tetapi apakah kaitan antara gastrik dan puasa? Benarkah gastrik membataskan seseorang untuk menunaikan ibadah puasa?

Gastrik atau istilah perubatannya, gastritis, adalah sejenis penyakit keradangan pada dinding atau lapisan mukosa perut yang mempunyai rawatan yang efektif. Tanda gastrik mudah dikesan kerana ia menyebabkan ketidakselesaan pada perut antaranya sakit perut, pada bahagian atas abdomen atau ulu hati, perut senak, berangin atau pedih, kembung, sendawa, loya, hilang selera makan atau turun berat badan.

Secara semulajadi sel perut menghasilkan asid hidroklorik dengan pH1 hingga 2 yang mencernakan makanan. Asid yang kuat ini boleh menghakis besi dan sel perut menghasilkan lapisan mukosa sebagai perlindungan terhadap kesan asid tadi. Orang yang mengadu sakit perut apabila lapar menandakan asid hidroklorik terlalu banyak dalam perut dan jika sakit perut selepas makan mungkin menandakan masalah ulser perut kerana lapisan mukosa lemah.
GASTRIK MASIH BOLEH BERPUASA
Ramai menganggap serangan gastrik kerap berlaku semasa bulan Ramadan kerana tidak makan dan tahap asid dalam badan meningkat. Sebenarnya semasa berpuasa, seluruh sistem penghadaman berehat dan rembesan asid hidroklorik dalam perut menurun dan masalah sakit atau senak akibat asid perut yang tinggi tidak timbul. Sakit perut semasa berpuasa bukan disebabkan gastrik tetapi tabiat pemakanan semasa berbuka. Semasa berbuka, mulakan dengan makanan ringan seperti kurma, sedikit kuih atau buah-buahan, tunaikan solat maghrib dan selepas itu barulah ambil makanan lebih berat. Malangnya apabila tiba masa berbuka, ramai yang berbuka dengan makanan berat dan bersifat kompleks yang menyebabkan ketidakhadaman.

Makanan kompleks seperti berempah, lemak dan pedas menjejaskan kelancaran sistem pencernaan menyebabkan sakit perut. Sebenarnya mereka yang menderita gastrik masih juga boleh menunaikan ibadah puasa di bulan Ramadan.Semasa Ramadan, kita hanya makan dua kali sehari dan tidak makan di antara dua masa makan buka dan sahur. Semasa berbuka dinasihatkan hanya minum air dan makan makanan yang ringkas seperti kurma atau buah-buahan kering.Kurma dan makanan kering amat baik kerana dapat merangsang asid untuk menerima lebih banyak makanan.Kurma juga kaya dengan garam galian seperti potasium selain lambat membebaskan tenaga.Seelok-eloknya selepas minum air dan kurma, solat dulu sebelum sambung makan yang lebih berat dan selepas itu jangan ambil makanan berat.Semasa bersahur pula ambil makanan seperti roti, susu, kurma atau oat kerana ketika itu perut belum bersedia menerima makanan. Bagaimanapun sahur amat penting untuk badan kerana ia seperti mengambil sarapan pagi.

Sebanyak  80 peratus penderita gastrik disebabkan oleh bakteria dalam perut Helicobacter pylori (H. pylori) manakala selebihnya disebabkan oleh makanan, ubatan seperti ubat tahan sakit dan stres. Gastrik bukan disebabkan tidak mengambil makanan tetapi mengambil makanan yang tidak teratur dan seimbang. Mereka yang mempunyai simptom gastrik disyorkan menjalani ujian darah, ujian pernafasan dan endoskopi bagi mendapatkan sampel bakteria di dalam perut.
Gastrik yang disebabkan oleh bakteria boleh diubati dengan mengambil ubat antibiotik. iMasalah yang kerap berlaku ialah pesakit tidak menghabiskan ubat diberi dan biasanya mereka berhenti mengambil ubat selepas tiga atau empat hari iaitu apabila kesakitan hilang.
Individu yang ada gastrik sepatutnya boleh berpuasa jika mengamalkan kaedah pemakanan seperti disarankan agama dan pakar pemakanan iaitu melambatkan bersahur, menyegerakan berbuka dan makan secara sederhana. Jadi, gastrik tidak boleh dijadikan alasan untuk tidak berpuasa, melainkan jika ia terlalu memudaratkan.


GANJARAN YANG DIBERIKAN KEPADA WANITA SEDANG HAMIL

14 KEMULIAAN WANITA MUSLIM YANG SEDANG HAMIL

Apabila seorang perempuan mengandung dalam rahimnya, maka beristighfarlah para malaikat untuknya. Allah mencatatkan baginya setiap hari dengan 1,000 kebaikan dan menghapuskan darinya 1,000 kejahatan.

Apabila seorang perempuan mulai sakit hendak bersalin atau melahirkan, maka Allah mencatatkan baginya pahala orang berjihad di jalan Allah.

Apabila seorang perempuan melahirkan anak, hilanglah dosanya seperti keadaan ia baru dilahirkan.

Apabila telah lahir anaknya lalu disusuinya,maka bagi ibu itu setiap setegukan dari pada susunya diberi satu kebajikan.

Apabila semalaman si ibu tidak tidur dan memelihara anaknya yang sakit, maka Allah memberinya pahala seperti memerdekakan 70 orang hamba dengan ikhlas untuk membela agama Allah.

Rakaat solat wanita yang sedang hamil adalah lebih baik dari pada 80 rakaat solat wanita yang tidak hamil.

Wanita yang memberi minum air susu badanya kepada anaknya dari dirinya sendiri akan mendapat satu pahala pada setiap  titis susu yang diberikannya.

Wanita yang tidak cukup tidur pada malam hari karena menjaga anaknya yang sakit akan diampunkan oleh Allah seluruh dosanya dan bila ia menghibur hati anaknya Allah memberi 12 tahun pahala ibadah.

Wanita yang hamil akan dapat pahala terus berpuasa pada siang hari.

Wanita yang hamil akan dapat pahala terus beribadah pada malam hari.

Wanita yang bersalin akan mendapat pahala 70 tahun solat dan puasa, serta setiap kesakitan pada setiap uratnya akan dikurniakan seperti pahala haji.

Sekiranya wanita mati di masa 40 hari selepas bersalin, dia akan dianggap sebagai mati syahid.

Jika wanita menyusu anaknya sampai cukup tempoh  maka malaikat dilangit akan khabarkan berita bahawa syurga wajib baginya.

Jika wanita memberi susu dirinya kepada anaknya yang sedang menangis, Allah akan memberi pahala 1 tahun solat dan berpuasa.


11 CARA ELAK ANAK TERLAMPAU DEGIL

Tips Ini sesuai untuk diguna pakai untuk anak berusia 6 tahun dan ke atas:

Hati anak selalu dilukai sehingga dia tidak merasakan kasih anda. Bila anak dapat adik, perasaannya dibiarkan. Bila marah, tiada penjelasan yang memuaskan. Anak akan degil bila hatinya menjadi ‘Closed Heart’. ini banyak berlaku kepada remaja.

Bergaduh suami isteri di hadapan anak, sehinggakan anak tidak nampak contoh teladan yang baik dari anda.

Mungkir janji dan tidak benar-benar meminta maaf kerana tidak dapat menunaikan janji.

Menyuruh dan mengarah tetapi sendiri tidak melakukan. Marah anak bercakap kasar, tetapi sendiri bercakap kasar dengan anak.

Tidak mendengar apakah pendapat anak itu. Walaupun anda tidak setuju, dengarlah dahulu.

Terlampau mengikut kehendak anak, sehinggakan anak menjadi tuan. Janganlah menjadi ibu bapa yang lemah dan membiakan sahaja anak-anak memanjat kepala, tetapi tidak perlu juga untuk garang dan keras. Pegang teraju kepimpinan anda. Jadilah pengasih dan tegas.

Tidak mempunyai ilmu dan skil berkomunikasi berkesan yang menyebabkan payah untuk menjual idea kepada anak lalu anak tidak mengikut kata. Apabila tiada skil dan ilmu, maka ibu bapa menggunakan arah dan perintah. Ini menjadikan anak menjadi bertambah degil. Sedarilah ibu bapa kepimpinan di dalam korporat pun sudah berubah. Bos-bos yang asyik memerintah dan mengarah dibenci oleh anak buah. Corak kepimpinan sudah berubah.

Selalu mengatakan kepada anak dia degil dan selalu sangat bersangka bahawa dia degil. Ini menjadi doa. Jagalah mulut dan lidah. Jangan mudah mengeluarkan kata-kata kesat yang menjadi doa yang terlafaz.

Anak tidak dididik untuk menghormati ibu bapa. Atau cara menyuruh anak menghormati ibu bapa adalah dengan kasar dan bukan dengan penuh kesabaran dan kasih-sayang. Maka anak tidak menghormati ibu bapa. Sebab hormat adalah sesuatu yang diberi bukan boleh dipaksa.

Anak tidak dididik dengan agama. Bila tiada agama, tiadalah tiang untuk berpaut. Nilai murni pun akan mengikut apa yang sempat sahaja.

Elakkan menggunakan bahasa yang anak tidak faham. Gunalah bahasa yang mudah mereka fahami. Bila berkomunikasi dengan anak, janganlah hendak menunjuk anda hebat. Tunjukan bahawa bila dia melakukan saranan baik anda kehebatannya akan lebih meningkat.

Sumber: Internet


10 TIPS PEMAKANAN IBU HAMIL KETIKA BERPUASA

Mama semua, bukan senang ye untuk berpuasa penuh bagi kaum hawa. Akan tetapi jika berpuasa itu boleh memudaratkan kesihatan ibu dan kandungan, dinasihatkan supaya tidak berpuasa. Bagi ibu hamil yang masih kuat untuk berpuasa, di sini ada tips pemakanan supaya mendapat tenaga yang cukup sepanjang hari.  Ibu hamil seeloknya 3 kali makan utama iaitu ketika berbuka, bersahur dan sela waktu antara masa berbuka dan sahur.
Bahkan makan makanan seimbang dan berkhasiat dapat membantu mengelakkan masalah seperti sembelit, sakit kepala, lesu, pedih ulu hati dan lain-lain. Ketahuilah bahawa waktu makan sahur adalah sangat penting. Jangan sesekali tinggal sahur kerana sahur dapat membantu anda mengekalkan tahap tenaga dengan membekalkan nutrien penting yang diperlukan untuk kekal cergas.
Sewaktu berbuka, ibu hamil disarankan mengutamakan makanan berkarbohidrat yang mudah dihadam. Elakkan daripada mengambil hidangan makanan yang berlemak tinggi. Ini untuk mencegah pertambahan berat berlebihan malahan ia kurang berkhasiat.
Selain it, ibu hamil juga digalakkan minum jus buah-buahan segar, minuman smoothie yang mengandungi susu, yogurt dan buah. Smoothies dapat menyegarkan dan mampu membekalkan khasiat pemakanan yang diperlukan kepada ibu hamil.
Berikut adalah tip pemakanan yang perlu diamalkan ibu hamil :
1. Wajibkan bersahur setiap hari bagi mengelakkan kurang gula (hypoglisemia) pada waktu petang.
2. Elakkan pengambilan minuman berkafein pada waktu sahur bagi mengelakkan dehidrasi.
3. Banyakkan minum air masak.

4. Sahur perlulah makanan yang lengkap iaitu di mana setiap nutrien termasuklah karbohidrat, protein, lemak, serat dari sayuran dan buah, susu atau sumber tenusu.

5. Makan secara sedikit tetapi kerap selepas berbuka, dicadangkan ada snek malam bagi mengelakkan rasa lapar di tengah malam.
6. Makanan jenis bersup, bakar atau stim digalakkan semasa mengandung. Cuba kurangkan makanan yang digoreng dengan minyak yang banyak dan berlemak bagi mengelakkan kenaikan berat badan terlalu banyak semasa mengandung.
7. Lebihkan juga pemakanan daripada kumpulan kacang dan kekacang yang bakar atau panggang bagi banyakkan zat besi dan sedikit serat.
8. Bagi wanita hamil yang tiada apa-apa masalah seperti gastrik, makanan pedas tiada masalah untuk diambil. Tetapi bagi yang ada gastrik memang tidak digalakkan mengambil makanan pedas atau makanan jenis berasid tinggi.
9. Makanan atau minuman yang manis atau berlemak tidak digalakkan semasa mengandung kerana ia boleh menyebabkan kenaikan berat badan yang berlebihan serta mencegah kencing manis semasa mengandung. Jika ingin minum, hanya ambil dalam kuantiti yang sedikit. Minuman manis hanya sekali sehari dan makanan manis pula tiga hari sekali.
10. Makanan atau minuman yang berasid tinggi serta pedas juga boleh menyebabkan pedih ulu hati serta gastrik. Pada awal kehamilan biasanya ibu akan mengalami alahan, jadi pada peringkat ini ibu mesti mengelakkan makanan yang berbau, berminyak dan berlemak. Makanan yang kering sahaja digalakkan kepada yang mengalami morning sickness.
Semoga dengan tips ini, ibu hamil dapat tenaga yang secukupnya untuk berpuasa sepanjang hari. InshaAllah, ibu hamil dapat berpuasa penuh di bulan Ramadhan kali ini.
Sumber: Majalah Pama


SEMBELIT SEWAKTU HAMIL & KETIKA BERPANTANG MENYEKSAKAN WANITA!

Sembelit ialah masalah biasa semasa hamil. Kira-kira 30 hingga 40 peratus wanita hamil mengalami sembelit. Ini diakibatkan perubahan hormon semasa hamil yang memperlahankan pergerakan makanan melalui salur penghadaman anda. Tekanan oleh rahim yang semakin membesar ke atas rektum juga boleh mengakibatkan sembelit. Sesetengah pil zat besi juga boleh membuatkan sembelit menjadi lebih teruk.
Pertama, perhatikan bila dan bagaimana anda pergi ke tandas. Biasakan diri pergi ke tandas pada kali pertama anda rasa mahu membuang air besar. Waktu awal pagi atau kira-kira satu jam selepas waktu makan adalah masa-masa yang sesuai untuk anda cuba ke tandas. Cuba ambil masa lebih sedikit untuk bersendirian, walaupun ini agak sukar jika anda mempunyai anak-anak lain untuk dijaga.
Kaedah-kaedah lain juga boleh membantu. Anda perlu mengawasi diet anda. Pastikan anda minum air secukupnya dan melakukan senaman secara tetap. Perlu makan makanan berserat tinggi seperti bijirin bijian penuh, roti bijian penuh dan buah-buahan serta sayur-sayuran segar setiap hari.

Anda juga dinasihatkan minum banyak air atau jus buah-buahan dan sekurang-kurangnya lapan gelas sehari. Jus prun juga boleh membantu.

Lakukan aktiviti seperti biasa. Bersenam seperti berjalan, berenang dan menunggang basikal senaman, kerana kesemuanya boleh membantu mengurangkan sembelit, dan membuatkan anda berasa lebih cergas dan sihat. Suplemen pranatal yang mengandungi zat besi juga boleh menyebabkan sembelit. Tanyalah doktor jika ada pilihan lain.

Jangan ambil ubat-ubatan berbentuk julap yang boleh didapati di pasaran tanpa mendapat nasihat daripada doktor anda terlebih dahulu. Jika perubahan pada diet dan gaya hidup tidak membantu, mungkin doktor anda boleh memberi ubat yang selamat diambil semasa hamil.

Sembelit bukanlah satu masalah besar bagi kebanyakan wanita hamil, tetapi jika berlarutan, maklumkan kepada doktor anda. Kadang-kala, sembelit yang berpanjangan boleh menyebabkan buasir. Ini boleh jadi menyakitkan, gatal dan tidak selesa. Ada juga yang mengalami pendarahan semasa membuang air besar. Buasir biasanya reda sendiri tidak lama selepas bersalin.

SEMBELIT KETIKA BERPANTANG MENAKUTKAN!
Sembelit ketika waktu berpantang adalah perkara yang sangat trauma. Wanita yang baru melahirkan anak sudah diuji dengan kesakitan semasa proses kelahiran, jika terkena sembelit ibarat sekali lagi diuji untuk melahirkan “hampas”. Hanya yang pernah mengalaminya tahu penderitaan ini. jika tidak mahu menanggung siksa eloklah segera baca cara mengatasinya. Tambahan bagi wanita yang masih risau akan luka jahitan episiotomi yang belum sembuh dan sesetengah wanita terkena buasir selepas melahirkan bayi. Alhamdulillah saya tidak pernah merasa sakitnya sembelit. Apa yang saya lalukan untuk elak sembelit ketika berpantang? sebelum sembelit menyiksa buat kali kedua boleh ikut tips mengatasi sembelit.

Cara Mudah untuk mengatasi Sembelit ketika berpantang

MINUM AIR SECUKUPNYA

Secukupnya itu terlalu subjektif, berapa gelen harus diminum? secara umumnya selalu orang cakap dah minum air banyak, padahal masih tidak mencukupi. Dimana setiap 25kg berat memerlukan 1 liter air, jumlah air yang perlu oleh seseorang adalah tidak sama.
Mitos: minum air banyak ketika dalam pantang akan membuatkan rahim kembang. (Mungkin akan kembang jika dimium 3liter sekali minum, mampu ke?)
Fakta:

Hidrasi badan yang sempurna. Diri akan berasa lebih segar.
Membantu dalam penyusuan ibu yang berjaya!
Membantu dalam proses nyahtoksin.
Membantu dalam usaha menurunkan berat badan. (Kita sering salah tafsir rasa “lapar”. Kerap kali “kelaparan” itu disebabkan oleh kurang “air dalam badan” dan bukan “kurang makanan”!)
Mengurangkan serangan sakit kepala. (Dehidrasi merupakan salah satu punca sakit kepala)

AMBIL LEBIH SAYURAN DAN BUAH

Sayuran dan buah dalam diet seharian adalah penting kerana merupakan sumber serat. Jangan terlalu straight untuk elak pengambilan sayuran dan buah ketika dalam pantang. Tidak dinafikan ada sayuran dan buah yang tidak elok diambil ketika dalam pantang kerana bersifat angin dan sejuk yang boleh memberi kesan kepada ibu dan bayi (jika bayi masih menyusu). Sayur yang Saya amalkan sawi dan kucai, manakala buah pula Oren sunkist.

JANGAN TAKUT UNTUK MEMBUANG AIR

Ibu yang pertama kalinya melahirkan anak sudah tentu tertanya-tanya. Tak pedih ke nak buang air kecil, nanti air kecil tak menyebabkan jangkitan ke? nak buang air besar tak koyak ke jahitan, kang terbuka jahitan kena jahit lagi sekali? persoalan biasa sebenarnya, saya sendiri akui takut nak buang air besar buat pertama kalinya. Tapi apa yang mengerikan saya ialah Sembelit, lebih baik buang ketika naj*s masih lembut, jika disimpan terlalu lama akan jadi keras dan perlu meneran.

ELAKKAN PENGAMBILAN KOPI ATAU MINUMAN PERISA COKLAT

kopi dan hot coklat sesetengah ibu menjadi “milk booster” tetapi jika masih diawal berpantang sebolehnya elakkan, kerana boleh menyebabkan masalah sembelit bertambah rumit. Najis akan bertambah keras jika minum kopi dan minuman perisa coklat.


KENAPA PERLU KELAHIRAN BAYI GUNA KAEDAH FORSEP?

Forsep lazim digambarkan seakan-akan ‘sudu garpu salad buatan keluli tahan karat’. Ia terdiri daripada dua bahagian yang bersilang, dan hujungnya melengkung untuk mencengkam atau memegang kepala bayi. Forsep mempunyai pelbagai ukuran dan bentuk, tetapi pada dasarnya terdiri daripada dua tangkai forsep yang saling menyilang dan boleh dimasukkan satu persatu ke dalam faraj (vagina). Tiap tangkai forsep dapat diletakkan dalam posisi yang sesuai dengan kepala bayi dan kemudian dikunci. Pada dasarnya, setiap tangkai forsep mempunyai empat komponen. Komponen tersebut ialah daun (blades), leher (shanks), kunci, dan gagang (handle). Setiap daun mempunyai dua lengkungan, iaitu lengkung sefalik (lengkung kepala/ cephalic curve) dan lengkung pelvik (pelvic curve). Lengkung kepala sesuai dengan bentuk kepala bayi, sedangkan lengkung pelvik sesuai dengan jalan lahir. Daun forsep tersebut berbentuk oval sehingga bulat adalah panjang dan ada beberapa variasi lain yang lebih fleksibel agar dapat memegang kepala bayi dengan lebih kuat.

Lengkung kepala harus cukup besar untuk memegang kepala bayi dengan kuat tanpa menimbulkan tekanan (kompresi), namun tidak terlalu besar agar alat tersebut tidak mencederakan ibu atau bayi semasa proses pelahiran. Jenis persendian atau kunci forsep bervariasi mengikut jenis forsep. Cara penguncian yang umum terdiri daripada sebuah ceruk yang terletak di leher forsep pada sambungannya dengan bahagian gagang. Bentuk penguncian seperti ini umumnya disebut kunci Inggeris. Kunci geser digunakan pada beberapa jenis forsep yang lain, iaitu forsep Kielland dan forsep Barton, iaitu sebuah penampung bentuk ‘U’ tunggal terpasang di tengah pada leher tangkai forsep kiri untuk menerima leher tangkai forsep kanan. Kunci geser memudahkan leher untuk bergerak maju dan mundur secara bebas. Forsep digunakan untuk membantu kelahiran bayi dengan presentasi sefalik (kepala di bawah) atau juga dikenali sebagai vertek
Terdapat beberapa syarat yang perlu dipenuhi sebelum melakukan kelahiran bantuan menggunakan forsep. Doktor akan memastikan bahawa syarat-syarat tersebut perlu dipenuhi sebelum membuat keputusan untuk menggunakan forsep. Syarat-syarat tersebut adalah seperti yang berikut, iaitu pembukaan serviks telah terbuka sepenuhnya kerana serviks yang tidak terbuka akan menjadi penghalang untuk menggunakan forsep, selaput ketuban telah pecah atau dipecahkan, persembahan bayi mestilah kepala (vertex), kepala bayi harus berada dalam keadaan tergantung di bukaan serviks, bahagian tulang pelvis tidak sempit, kontraksi baik, ibu tidak gelisah dan dapat memberikan kerjasama dan pundi kencing ibu mesti dikosongkan.
Kontraindikasi
Terdapat beberapa kriteria apabila kelahiran menggunakan forsep tidak dapat dilakukan. Kriteria tersebut adalah seperti yang berikut:

Malpresentasi (dahi, puncak kepala, muka dengan mento posterior)
Tulang pelvis yang sempit,
Janin sudah lama mati sehingga kepala tidak bulat dan keras lagi, akibatnya kepala sukar dipegang dengan forsep,
Anenkefali merupakan kecacatan kongenital bayi, iaitu tempurung kepala bayi tidak terbentuk,
Adanya disproporsi sefalok-pelvik atau tulang pelvik sempit,
Kedudukan kepala masih tinggi (ukuran terbesar kepala belum melewati pintu atas pelvis) dan
Pembukaan belum lengkap atau pembukaan belum lengkap sepenuhnya.

Pada kebiasaannya, doktor akan menerangkan kepada ibu mengapa kelahiran forsep itu perlu dijalankan. Seterusnya, doktor akan memeriksa saiz kepala bayi dan pemeriksaan faraj dan pemeriksaan pembukaan serviks untuk memastikan tiada halangan semasa proses kelahiran. Doktor juga akan memeriksa tulang pelvis ibu dan kedudukan kepala bayi sebelum memasukkan forsep. Langkah ini bertujuan untuk memastikan bayi berada dalam kedudukan yang baik untuk kelahiran dibantu dan juga untuk menentukan alat yang akan dipilih, sama ada forsep atau vakum.

Setelah keputusan dibuat, doktor dan jururawat akan melakukan beberapa tata cara mengikut aturan ke atas ibu tersebut. Tatacara tersebut adalah seperti yang berikut:

Ibu akan diletakkan pada kedudukan litotomi, iaitu kedua-dua belah kaki diletakkan di atas pemegang (stirrup) di bahagian sisi katil. Ibu perlu meletakkan kedua-dua belah kaki di atas stirrup dan bahagian hujung katil itu akan ditanggalkan.
Pakar pediatrik (doktor yang mengkhusus dalam penjagaan bayi dan anak-anak) akan dipanggil. Hal ini mungkin biasa bagi kelahiran dibantu di hospital, oleh itu, tidak perlu berasa bimbang.
Kateter akan dimasukkan ke dalam pundi kencing untuk mengosongkannya. Pundi kencing perlu dikosongkan dahulu. Air kencing akan dikeluarkan menggunakan kateter plastik yang lembut.
Wanita hamil akan diberikan ubat untuk melegakan kesakitan, mungkin anestetik (bius) setempat di dalam faraj (vagina) atau epidural atau anestetik spinal.
Apabila forsep telah memegang kepala bayi, doktor akan menarik dan pada masa yang sama kita perlu meneran untuk membantu bayi keluar.
Doktor perlu melakukan episiotomi jika perlu melalui bahagian belakang vagina.
Setelah forsep dipasang, dan apabila berlakunya kontraksi, doktor akan menarik sambil kita menolak untuk membantu bayi bergerak turun melalui kanal lahir dan dilahirkan. Sesetengah wanita berasa lebih tidak selesa dengan kelahiran forsep berbanding dengan vakum/ventouse.
Kadar kejayaan kelahiran forsep adalah lebih tinggi berbanding dengan vakum, tetapi ibu lebih cenderung mengalami kesakitan atau masalah selepas bersalin. Bagaimanapun, seorang doktor yang berpengalaman boleh mengelakkan sebarang masalah dan mengetahui alat mana yang perlu digunakan mengikut keadaan.

Terdapat beberapa komplikasi yang mungkin berlaku terhadap bayi disebabkan kelahiran menggunakan forsep, iaitu hematoma pada kepala, pendarahan intrakranium, paralisis Erb, pecah tempurung kranium, perdarahan corpus vitrium pada mata bayi dan luka melecet pada kepala dan muka bayi.Terdapat juga beberapa komplikasi yang mungkin berlaku ke atas ibu akibat kelahiran menggunakan forsep, iaitu perdarahan selepas bersalin dan koyakan yang teruk pada bahagian perineum. Namun begitu, komplikasi sebegini jarang berlaku kerana prosedur ini dilakukan oleh doktor yang berpengalaman.

Sumber: Utusan


KEKENDURAN FARAJ SETELAH KELAHIRAN NORMAL

Kebanyakan wanita biasanya ingin melahirkan anak secara normal. Kelahiran normal bermaksud kelahiran melalui faraj. Kelahiran secara pembedahan atau cesarean lazimnya dikaitkan dengan komplikasi semasa pembedahan itu sendiri dan juga komplikasi selepas pembedahan. Ada yang berpendapat kesakitan selepas pembedahan adalah lebih teruk daripada kesakitan selepas kelahiran secara normal. Ada juga wanita yang fobia apabila mendengar perkataan pembedahan. Bagi sesetengah wanita, pembedahan cesarean boleh mengehadkan bilangan anak yang mereka kehendaki.
Walau apa pun, masih ada wanita yang lebih suka pembedahan cesarean daripada kelahiran biasa. Bagi wanita-wanita ini pula, mereka berasa fobia terhadap kelahiran melalui cara biasa. Mereka takutkan kesakitan kelahiran biasa atau fobia terhadap luka yang mungkin dialami di bahagian perineum. Oleh yang demikian mereka ini akan meminta agar pembedahan cesarean dilakukan secara elektif.
Di United Kingdom, umpamanya, pesakit berhak memilih cara kelahiran jika tiada komplikasi terhadap kandungan dan juga ibu. Lebih kurang 20 peratus wanita Barat memilih kelahiran secara cesarean. Walaupun pembedahan cesarean selalu dikaitkan dengan komplikasi, kelahiran melalui faraj juga tiada bezanya. Dianggarkan lebih kurang 85 peratus wanita yang melalui proses kelahiran biasa (vaginal birth) akan mengalami sedikit sebanyak trauma perineal yang mana 60-70 peratus daripada mereka memerlukan jahitan (suturing). Trauma ini boleh berlaku secara semula jadi atau melalui episiotomi.

AMALAN EPISIOTOMI INI BERBEZA MENGIKUT NEGARA

Contohnya, di Amerika Syarikat kadar episiotomi adalah 50 peratus, di timur Eropah pula kadarnya setinggi 99 peratus dan di United Kingdom pula kadarnya adalah 20 peratus. Disebabkan terdapat kadar variasi yang tinggi antara negara, ini menunjukkan amalan episiotomi tidak mempunyai justifikasi.
Dengan kata lain amalan ini adalah sangat subjektif. Ada kemungkinan mengehadkan amalan episiotomi hanya kepada indikasi yang spesifik bagi bayi dan ibu mungkin boleh mengurangkan trauma di bahagian posterior perineal. Koyak (tear) bahagian posterior perineum akibat kelahiran boleh dibahagikan kepada empat kategori bergantung kepada lapisan yang koyak. Contohnya, first degree melibatkan koyak lapisan kulit sahaja. Second degree melibatkan koyak di lapisan kulit dan lapisan otot.
Third degree melibatkan koyak pada bahagian anal sphincter sama ada sebahagian (partial) atau kesemua (complete). Fourth degree melibatkan koyak kesemua lapisan, internal dan external anal sphincter sehingga ke lapisan mucosa anus (dubur). Bagaimanapun, ini tidak bermakna episiotomi boleh mengelakkan koyak third degree atau koyak fourth degree. Semasa kelahiran faraj, trauma perineum juga boleh berlaku di bahagian anterioir. Ini melibatkan luka di bahagian bibir kemaluan (labia), bahagian anterioir faraj dan clitoris. Koyak atau luka di bahagian ini cuma membawa mobiditi yang rendah berbanding dengan trauma di bahagian posterior perineum.
 Faktor risiko yang boleh membawa kepada koyak bahagian perinium tersebut termasuklah bilangan kelahiran (pariti), saiz anak yang dikandung, cara kelahiran, presentation dan posisi bayi yang tidak normal. Faktor ibu pula termasuk kumpulan etnik, umur, jenis tisu dan status pemakanan seseorang.
Trauma bahagian perineum boleh memberi kesan negatif dari aspek fizikal, psikologi dan sosial wanita tersebut terutama semasa peringkat awal dan lewat pantang. Ada kalanya ia boleh mengganggu wanita memberi susu badan dan menjejaskan kehidupan keluarga dan hubungan seks.
Di United Kingdom, lebih kurang 23-42 peratus daripada ibu-ibu ini akan mengalami kesakitan dan ketidakselesaan sehingga 10-12 hari selepas bersalin manakala 8-10 peratus pula mengalami kesakitan yang berpanjangan sehingga 3-8 bulan selepas bersalin. Dianggarkan 23 peratus pula mengalami kesakitan di bahagian luar semasa hubungan seks selepas 3 bulan.
 Dianggarkan 3 hingga 10 peratus pula dilaporkan mengalami faecal incontinence (kegagalan mengawal pembuangan najis) dan 19 peratus mengalami urinary incontinence (kegagalan mengawal kencing).
Sehingga ke hari ini tidak banyak kajian dijalankan terhadap kesan mobiditi terhadap trauma perineal. Didapati bahawa jenis benang, teknik dan skil adalah tiga faktor utama yang mempengaruhi hasil rawatan perineal.

KELONGGARAN FARAJ

Kekenduran faraj biasanya dikaitkan dengan kelonggaran posteroir perinea akibat daripada trauma yang terjadi semasa kelahiran bayi.
Walaupun banyak faktor boleh mengakibatkan luka atau koyak di bahagian perineum semasa kelahiran, faktor utama yang menentukan hasil rawatan adalah seperti di atas.
Oleh itu ada baiknya bakal-bakal ibu mempunyai sedikit sebanyak pengetahuan tentang luka yang bakal dialami dan cara penjagaannya sebelum tiba hari-hari yang dinantikan.
Bagaimanapun, bagi ibu-ibu yang telah melalui proses kelahiran melalui faraj dan mengalami kelonggaran faraj, ia boleh dirawat.
Amalan yang baik selepas kelahiran bayi ialah senaman perineum yang dipanggil Kegel exercise.
Ini dapat mengurangkan masalah kekenduran sehingga 60 peratus jika diamalkan secara berterusan.
Bagi kekenduran yang banyak ada kalanya senaman itu sahaja mungkin tidak mencukupi. Ia boleh dibaiki dengan melakukan satu pembedahan kecil yang dipanggil posteroir perineal repair atau posterior colphorraphy. Pembedahan ini adalah satu pembedahan yang minor.
Di Malaysia sendiri terdapat sebilangan wanita yang inginkan pembedahan tersebut. Biasanya kelonggaran faraj boleh dikaitkan dengan ketidakpuasan seks sama ada di pihak isteri ataupun suami. Mungkinkah pembedahan ini dapat menyelamatkan rumah tangga seseorang?

Sumber:  Dr. Suraya Arshad Pakar Perunding Obstetrik & Ginekologi Hospital Swasta & Utusan


CARA POTONG KUKU BAYI

Bagi yang baharu pertama kali bergelar ibu, tentu agak kekok hendak mengendalikan pemotongan kuku bayi yang sangat kecil dan comel. Bimbang pula jika tersalah potong boleh melukakan jari dan kulitnya yang halus dan lembut. Semasa melakukan penjagaan kebersihan bayi, beberapa panduan perlu diberi perhatian bagi mengelakkan sebarang kecederaan. Papa dan Mama perlu berhati-hati mengendalikan si comel yang masih lembut ini. Kuku bayi baharu lahir memang cepat panjang, sebab itu perlu sentiasa memakaikannya sarung tangan. Selain itu anda juga perlu kerap memotong kuku tangannya yang cepat panjang kerana dia mudah mencakar dan melukakan mukanya sendiri.

Sebelum memotong kuku bayi, ikut panduan beriku:

SENTUH JARI BAYI

 Sebelum memotong kuku bayi, sentuhlah jari jemarinya untuk memberi rasa selesa dan mood yang baik.

WAKTU YANG SESUAI

 Bagi memudahkan memotong kuku, potong kuku bayi selepas memandikannya. Ketika ini kuku bayi masih lembut dan ia memudahkan untuk anda memotongnya dengan selamat.

CARA MEMOTONG

 Mulakan memotong kuku pada tangan kanan dahulu. Ketika memotong kuku, pegang tangan bayi, arahkan jemari tangannya ke depan untuk mengelak daripada terkena alat pemotong. Tahan perlahan-lahan buku jarinya agar kuku mengarah ke atas. Kemudian lakukan  perkara yang sama pada tangan kiri. Kuku bahagian kaki juga mesti dipotong. Lakukan perkara  yang sama pada kaki kanan dan kiri.

GUNTING KHAS

 Gunakan gunting pemotong kuku bayi yang tajam, hujung bundar dan selesa. Jangan memotong menggunakan gunting terlalu dekat kerana ia mengundang bahaya sehingga boleh mengakibatkan luka terjadi. Jangan menggunakan pemotong kuku orang dewasa untuk mengelakkan berlaku kecederaan pada kuku bayi.

BASUH ATAU LAP TANGAN DAN KAKI

Setelah selesai memotong kuku tangan dan kaki, basuh dengan air atau lap menggunakan air bersih. Ia bertujuan membersihkan kekotoran yang melekat pada hujung kuku tangan dan kaki.

KEKERAPAN MEMOTONG

 Sekurang-kurangnya potong seminggu sekali jika kukunya kelihata agak panjang dan potong kuku kaki sekurang-kurangnya dua kali sebulan.

Sumber: Internet


PERSEDIAAN UNTUK SI KECIL BERPUASA

Penyampaian maklumat yang betul, memberi motivasi dan mempraktikkan hidangan sahur dan berbuka yang berkhasiat adalah lebih baik daripada memberi ganjaran wang kepada anak-anak yang baru belajar berpuasa. Pemahaman ibadat puasa di kalangan anak-anak bermula dengan inisiatif ibu bapa masing-masing. Antara lain, mereka perlu didedahkan dengan cerita yang berkaitan tuntutan agama dan kelebihan amalan itu sendiri sejak mereka mencecah usia tujuh tahun. Langkah seterusnya adalah motivasi.

AJAK BERSAHUR

Sememangnya, mengejutkan anak-anak supaya bangkit daripada tidur pada awal pagi bukan sesuatu yang mudah. Apatah lagi hendak menyuruh mereka makan pada waktu tersebut. Walau apa pun caranya untuk membuatkan mereka bergerak dari atas katil ke meja makan, perkara paling utama adalah penyediaan diet yang seimbang. Sama seperti apa yang kita inginkan pada waktu berbuka puasa, hidangan sahur juga perlu disertai karbohidrat kompleks dan pilihan protein seperti daging, ayam, ikan atau telur.

Jika nasi tidak mengundang selera anak-anak untuk bersahur, mungkin ibu bapa boleh menggantikannya dengan spageti atau pasta. Itu juga sumber karbohidrat kompleks yang boleh memberi tenaga sepanjang jam-jam berpuasa. Juga boleh mengesyorkan anak-anak meminum susu atau yogurt.

Sepanjang waktu antara berbuka dengan sahur, kanak-kanak perlu meminum sekurang-kurangnya enam gelas air. Ini dapat mengelakkan berlakunya masalah nyahhidrat atau pening kepala yang seterusnya memungkinkan puasa mereka terhenti separuh hari.

Pemberian makanan tambahan seperti multivitamin adalah dibolehkan, tetapi jangan sampai pengambilannya menggantikan makanan harian anak-anak tersebut.

Ibu bapa mempelbagaikan jenis hidangan makanan supaya anak-anak lebih bersemangat untuk menjamunya.

Bagaimanapun, makanan yang tinggi kandungan garam seperti telur masin, ikan masin dan beberapa produk dalam tin dinasihatkan agar diambil secara sederhana memandangkan ia boleh membuatkan anak-anak cepat berasa haus.

Tip Makanan Untuk Menggalakkan Si Kecil Sahur Dengan Berselera :

Sediakan masakan panas semasa sahur. Makanan panas boleh menambahkan selera makan anak-anak.
Masak juadah kegemaran anak-anak. Jika boleh, tanya dahulu makanan yang ingin dimakan ketika bersahur.
Pelbagaikan jenis menu. Menu yang sama setiap hari akan membuat anak-anak cepat jemu.
Sediakan masakan berkuah seperti sup ayam, sup ikan / sup sayur yang lebih mudah dimakan dan mengenyangkan.
Elakkan masakan yang terlalu pedas dan berempah yang boleh menyebabkan ketidakselesaan perut semasa berpuasa.

BERBUKA DENGAN SAJIAN YANG SIHAT
Apabila tiba waktu berbuka, terdapat tanggapan tentang keperluan pengambilan makanan yang manis-manis belaka. Walaupun masyarakat kita mengaitkan gula sebagai pembekal tenaga segera, bukan bermakna ia perlu diambil secara keterlaluan. Cukuplah dengan kurma dan jus buah. Terpulang kepada ibu bapa dan anak-anak itu sendiri sama ada hendak menyambung makan malam selepas sembahyang Maghrib, Isyak dan tarawih.